KEJAYAAN KERAJAAN PH TANGANI RASUAH DIIKTIRAF DI MATA DUNIA

KUALA LUMPUR: Malaysia di bawah kerajaan baharu Pakatan Harapan (PH) berjaya menjadi negara bersih daripada rasuah dan salah guna kuasa melalui pelbagai inisiatif yang dilaksanakan selepas pilihan raya umum 2018, kata Menteri Komunikasi dan Multimedia, Gobind Singh Deo.

Gembira dengan pencapaian itu, beliau berkata, Malaysia juga mendapat pengiktirafan antarabangsa kerana usaha gigih itu.

“Daripada digelar sebuah negara kleptokrat yang dilanda pelbagai skandal rasuah dan salah guna kuasa, negara kita kini dipuji kerana berjaya mengatasi cabaran yang sungguh besar itu dan kini dihormati sebagai negara bersih dan demokratik,” katanya dalam kenyataan pada 7 Feb lalu dipetik agensi berita BERNAMA.

Pelbagai inisiatif dilaksanakan dalam memerangi rasuah dan salah guna kuasa serta mengukuhkan institusi penguatkuasaan mentadbir negara menyaksikan kedudukan Malaysia melonjak daripada tempat ke-61 pada tahun 2018, kepada kedudukan 51 dari 180 negara dalam Indeks Persepsi Rasuah (CPI) Transparency International 2019, iaitu pencapaian terbaik buat negara dalam tempoh lapan tahun lepas.

Sementara dalam Indeks Demokrasi 2019 pula, Malaysia melonjak sembilan anak tangga kepada kedudukan ke-43 daripada 167 negara. Malaysia mencatat 7.16 daripada skor atau markah maksimum 10, skor yang paling baik setakat ini.

“Pencapaian ini hasil komitmen teguh kerajaan baharu kepada pembaharuan ataupun reformasi dalam sektor pentadbiran, media, undang-undang, politik dan juga sosioekonomi yang dilaksana secara progresif sejak Mei 2018,” katanya.

Gobind berkata antara inisiatif yang menyumbang kepada kejayaan itu adalah pelaksanaan janji-janji manifesto PH termasuk tindakan pantas terhadap kes berprofil tinggi seperti 1MDB, SRC, Majlis Amanah Rakyat (Mara), Lembaga Tabung Angkatan Tentera (LTAT), Felda dan Tabung Haji.

Peningkatan kebebasan media,  Jawatankuasa Kira-kira Wang Negara (PAC) yang julung kali dipengerusikan pembangkang, keperluan pengisytiharan harta wajib ke atas anggota legislatif dan pelaksanaan Pelan Antirasuah Nasional (NACP) 2019-2023.

Namun, beliau berkata kerajaan harus terus berusaha dan kekal komited terhadap usaha memastikan negara bebas daripada rasuah kerana banyak lagi yang perlu dilakukan.

Beliau berharap rakyat akan terus menyokong usaha kerajaan untuk menjadikan Malaysia sebuah negara bersih dan bebas daripada rasuah.

“Malaysia kini dilihat sebagai negara yang tegas memerangi dan berjaya membanteras gejala rasuah. Ini memang satu pencapaian besar untuk kerajaan baharu dan sebahagian langkah yang sedang diambil untuk pastikan visi Wawasan Kemakmuran Bersama 2030 berjaya dicapai,” katanya.


BANYAKKAN AKTIVITI BACA, HAYATI AL-QURAN – MOHD NA’IM

KUALA LUMPUR: Aktiviti membaca dan menghayati al-Quran dalam kalangan belia perlu diperbanyak bagi melahirkan modal insan masa depan yang berkualiti, berdaya tahan serta memiliki sahsiah kukuh melalui pengamalan nilai-nilai kitab suci itu.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata antara pendekatannya ialah melalui penganjuran Program Tadarus Perdana yang dilihat mampu melahirkan generasi kalis cabaran masa depan.

“Program ini merupakan acara pertama membabitkan golongan belia dalam Pelan Transformasi Hal Ehwal Agama Menuju Malaysia MADANI (Al-Falah) yang telah dilancarkan pada 31 Jan lepas.

“Dengan menghayati prinsip-prinsip dan falsafah-falsafah yang ada di dalam al-Quran kemudian dipraktikkan dalam kehidupan dan kepimpinan, ia mampu melahirkan belia Al-Falah seperti yang diumumkan sebelum ini,” katanya ketika berucap pada majlis perasmian program itu di sini hari ini.

Program bertema ‘Al-Quran Pembimbing Belia Al-Falah, Peneraju Negara MADANI’ itu adalah acara tahunan sempena sambutan Nuzul Al-Quran anjuran Jabatan Kemajuan Islam Malaysia dengan kerjasama Universiti Malaya di Auditorium Kompleks Perdana Siswa universiti berkenaan yang disertai 330 mahasiswa.

Mohd Na’im juga berharap program itu mampu mengubah diri mahasiswa seterusnya melakukan perubahan dalam masyarakat dan negara selain mewujudkan Masyarakat MADANI seperti yang dihasratkan oleh Perdana Menteri Datuk Seri Anwar Ibrahim.–AlHijrah Online


ISU KALIMAH ALLAH: PELIHARA KEDAULATAN AGAMA ISLAM, TERMAKTUB DALAM PERLEMBAGAAN PERSEKUTUAN – MUFTI WP

KUALA LUMPUR: Isu penggunaan kalimah Allah oleh masyarakat bukan Islam perlu diselesaikan oleh pihak berautoriti dengan lebih berhemah dalam masa terdekat.

Mufti Wilayah Persekutuan, Sahibus Samahah Datuk Dr Luqman Abdullah berkata, umat Islam perlu kekal teguh memelihara kedaulatan agama Islam seperti yang termaktub dalam Perlembagaan Persekutuan.

“Meskipun berasa dukacita di atas keputusan ini, namun pihak Pejabat Mufti Wilayah Persekutuan (PMWP) masih percaya isu ini akan diselesaikan dengan cara yang lebih harmoni dalam masa terdekat oleh pihak-pihak yang berautoriti dalam negara,” dalam sebuah kenyataan yang dikeluarkan hari ini.

Dr Luqman mengulas lanjut, sebarang hal yang menyentuh perihal agama secara tidak langsung berkait dengan nilai sensitiviti yang mesti dijaga dengan baik.

Menurutnya, ianya boleh mencetuskan ketegangan antara agama serta kaum jika isu berkenaan tidak dapat diselesaikan dengan cara yang lebih harmoni.

Bagaimanapun, PMWP menyeru agar umat Islam terus kekal bersatu atas dasar aqidah Islam yang sahih berteraskan Ahlus Sunnah wal Jama’ah.

“Ingatlah, bersatunya umat Islam adalah asas pembinaan khayra ummah (umat yang terbaik) sekaligus menjadi tauladan kepada sekalian umat manusia,” katanya.

Tambahnya, umat Islam disarankan untuk mengukuhkan keimanan dengan memelihara ibadah-ibadah yang dituntut bagi menguatkan dasar kekuatan Islam dalam mendepani apa jua cabaran yang akan datang.

Terdahulu, Mahkamah Tinggi Kuala Lumpur memutuskan penganut agama Kristian boleh menggunakan kalimah Allah dan tiga perkataan lain iaitu solat, Kaabah dan Baitullah dalam penerbitan agama itu, untuk pendidikan dalam komuniti mereka—AlHijrah Online


PAKISTAN DESAK PERHIMPUNAN AGUNG PBB AMBIL PERHATIAN KENYATAAN HINA NABI MUHAMMAD

ISLAMABAD: Pakistan pada Jumaat menggesa Perhimpunan Agung Pertubuhan Bangsa-Bangsa Bersatu (PBB) mengambil perhatian terhadap kenyataan menghina Nabi Muhammad SAW oleh dua pegawai Parti Bharatiya Janata (BJP) yang memerintah India, baru-baru ini.

Menteri Luar Bilawal Bhutto Zardari menghubungi Presiden Perhimpunan Agung PBB Abdulla Shahid melalui telefon dan memaklumkan mengenai kenyataan yang menghina Nabi Muhammad SAW yang dibuat pegawai BJP itu, lapor Agensi Anadolu.

“Provokasi yang disengajakan itu telah menjejaskan sentimen berbilion-bilion umat Islam di seluruh dunia, Menteri Luar menggesa (presiden Perhimpunan Agung PBB) untuk mengambil perhatian terhadap perbuatan terkutuk itu di tengah-tengah peningkatan ucapan kebencian dan Islamofobia di India,” menurut Kementerian Luar Pakistan dalam satu kenyataan.

Beliau berharap forum PBB akan digunakan untuk “perdebatan yang konstruktif dalam kalangan negara anggota, dengan tujuan untuk menangani isu itu yang telah menyebabkan perasaan tersinggung dan kebencian dalam kalangan umat Islam.”

Minggu lalu, jurucakap kerajaan BJP India Nupur Sharma dan Ketua Media parti itu di Delhi Naveen Kumar Jindal membuat kenyataan menghina Nabi Muhammad SAW, mencetuskan gelombang kecaman di seluruh negara dan dunia Islam.

Pada Ahad, BJP telah bertindak menggantung keahlian Sharma dan memecat Jindal daripada parti. –AlHijrah Online


PERMAISURI ZAHIR SUKACITA, BANGGA ROTI CANAI DINOBAT ROTI TERBAIK DUNIA

KUALA LUMPUR: Raja Permaisuri Agong Tunku Azizah Aminah Maimunah Iskandariah menzahirkan rasa sukacita dan bangga kerana roti canai yang menjadi makanan kegemaran rakyat Malaysia dinobatkan sebagai roti terbaik di dunia oleh TasteAtlas, baru-baru ini.

Menerusi hantaran di Facebook Istana Negara hari ini, Tunku Azizah turut menzahirkan ucapan tahniah kepada rakyat Malaysia atas kejayaan itu yang menyaksikan roti canai mengalahkan India yang popular dengan roti naan dan Eropah yang terkenal sebagai negara penghasilan pastri terbaik dunia.

“Roti canai juga pilihan makanan yang digemari Seri Paduka Baginda Yang di-Pertuan Agong (Al-Sultan Abdullah Ri’ayatuddin Al-Mustafa Billah Shah),” menurut hantaran itu.

TasteAtlas, sebuah laman antarabangsa yang menjadi panduan pelancongan dalam talian, menerusi hantaran di Instagram pada Ahad lepas mengumumkan roti canai mengungguli senarai 50 roti terbaik di dunia selepas mendapat skor tertinggi 4.9 daripada 5.0 berdasarkan ulasan pengguna.

Ini bukan pertama kali roti canai menerima pengiktirafan daripada TasteAtlas apabila pada Julai lepas ia dipilih sebagai ‘roti rata’ terbaik di dunia.

Pada September tahun lepas pula roti canai dianugerahkan sebagai ‘makanan jalanan’ terbaik di dunia oleh laman antarabangsa tersebut.–AlHijrah Online


PEGAWAI ATASAN PDRM ARAH ANGGOTA BAWAHAN BUAT KERJA PERIBADI BERDEPAN TINDAKAN

BIDOR: Pegawai atasan Polis Diraja Malaysia (PDRM) yang didapati mengarahkan anggota bawahan membuat kerja peribadi serta menyalahguna aset kerajaan akan dikenakan tindakan di bawah Akta Undang-Undang Suruhanjaya Bebas Aduan Dan Salah Laku Polis (IPCMC).

Pengarah Jabatan Integriti Dan Pematuhan Standard (JIPS) Bukit Aman, Datuk Zamri Yahya berkata, kesalahan terbabit akan termasuk dalam kategori kesalahan salah laku.

“Kesalahan ini saya bagi contoh, umpamanya saya pegawai atasan saya minta untuk uruskan hal-hal keluarga saya, bawa isteri saya ke pasar, bawa anak ke sekolah, itu pun salah laku yang tak patut diamalkanlah.

“Gunakan kereta pasukan untuk kegunaan peribadi, menggunakan anggota untuk tugas peribadi tu pun salah yang tak boleh digalakkan kerana kita ni bekerja mengikut keperluan rasmi sahaja,” katanya.

Tegas Datuk Zamri, salah guna kuasa merupakan antara kesalahan yang paling banyak dilakukan pegawai serta anggota PDRM dan beliau memandang serius isu terbabit.

Katanya, pegawai dan anggota polis yang terbabit dengan salah laku akan berdepan tindakan di bawah akta undang-undang IPCMC dan akta itu akan diguna pakai serta-merta sebaik diwartakan selepas mendapat kelulusan parlimen yang dijangka pada November.

Datuk Zamri berkata, walaupun hanya lima peratus pegawai dan anggota PDRM terlibat dalam salah laku namun ia tetap menjatuhkan imej badan penguatkuasa itu.

Justeru tegas beliau, sebagai pengamal undang-undang mereka perlu patuh peraturan, arahan kerja dan Prosedur Operasi Standard (SOP) jabatan yang telah ditetapkan.

Katanya, seramai 1,503 pegawai dan anggota PDRM telah dikenakan tindakan oleh JIPA atas pelbagai kesalahan tatatertib tahun lalu dan 2,232 kertas siasatan dibuka atas pelbagai kesalahan tatatertib dengan 898 daripadanya sudah diselesaikan.

Datuk Zamri berkata demikian kepada media selepas Program Outreach Psikologi dan Spiritual Serta Meraikan Saudara Baru di Batalion 3 PGA, Bidor hari ini. — AlHijrah Online / Hamimah Hamid


PENGASAS PUSAT TAHFIZ MENGAKU TIDAK BERSALAH LAKUKAN AMANG SEKSUAL

MELAKA: Pengasas sebuah pusat tahfiz mengaku tidak bersalah di Mahkamah Sesyen Ayer Keroh di sini atas lima pertuduhan melakukan amang seksual fizikal dan seks luar tabii terhadap tiga pelajarnya, sejak tahun lepas.

Muhammad Firdaous Abdul Rashif, 40, yang merupakan warganegara Singapura dituduh dalam dua prosiding berasingan di hadapan Hakim Darmafikri Abu Adam dan Mohd Sabri Ismail.

Beliau didakwa melakukan amang seksual fizikal terhadap tiga pelajarnya, masing-masing berusia 13 tahun 9 bulan, 14 dan 15 tahun di dalam bilik di rumah guru Pusat Tahfiz Al-Islah Tanjung Minyak pada 20 Julai 2022 serta Mac 2023

Pertuduhan adalah di bawah Seksyen 14(a) dan 14(b) Akta Kesalahan Seksual Terhadap Kanak-Kanak 2017 yang memperuntukkan penjara 20 tahun dan boleh dikenakan hukuman sebat.

Tertuduh juga didakwa dengan sengaja melakukan persetubuhan yang bertentangan dengan aturan tabii terhadap dua mangsa sama, di lokasi sama pada Mac 2023.

Sabit kesalahan, boleh dikenakan hukuman penjara hingga 20 tahun dan sebat mengikut Seksyen 377C Kanun Keseksaan.

Pendakwaan dikendalikan Timbalan Pendakwa Raya Aliff Asraf Anuar Sharuddin, Muhammad Nazrin Ali Rahim dan Puteri Nor Nadia Mohamed Iqbal.

Peguam Fahmy Sulaiman yang mewakili tertuduh merayu agar jaminan dibenarkan dengan alasan anak guamnya menanggung dua isteri dan enam anak berusia 1 tahun setengah hingga 13 tahun.

Hakim Darmafikri pada penghakimannya membenarkan jaminan sebanyak RM20,000 bagi dua pertuduhan di hadapannya, namun Mohd Sabri tidak membenarkan jaminan bagi pertuduhan di bawah Seksyen 14(b) Akta Kesalahan Seksual Terhadap Kanak-Kanak 2017.

Beliau tidak membenarkan jaminan bagi kesalahan amang seksual selepas bersetuju dengan bantahan Muhammad Nazrin bahawa tertuduh pernah didakwa atas kesalahan sama pada 2019 namun masih mengulangi kesalahan sama selepas dilepas tanpa dibebaskan.

Mahkamah kemudian menetapkan 19 Jun ini sebagai tarikh sebutan semula kes.–AlHijrah Online


MAYAT DISYAKI MANGSA BUNUH DITEMUKAN TERAPUNG DI MUARA SUNGAI

NIBONG TEBAL :  Mayat seorang lelaki dipercayai mangsa bunuh ditemukan terapung dengan perutnya terbelah dan lehernya diikat dengan bongkah batu di muara sungai berhampiran jeti Bagan Bukit Tambun, di sini semalam.

Ketua Polis Daerah Seberang Perai Selatan Supt Ng Ah Thiam berkata mayat tanpa sebarang pengenalan diri itu ditemukan kira-kira 11.45 pagi oleh orang awam sebelum memaklumkan kepada pihak polis.

Beliau berkata mayat berkenaan dalam keadaan berpakaian lengkap baju-T berkolar dan lengan pendek berwarna merah dengan tulisan ‘US Pizza’ serta seluar ‘boxer’ berwarna hitam jenama Roxy.

“Hasil pemeriksaan pada mayat lelaki itu mendapati tangan dan kakinya diikat dengan tali manakala leher dalam keadaan terikat dengan tali bersama sebongkah batu.

“Pemeriksaan turut menemukan kesan belahan di bahagian perut dipercayai dicederakan dengan menggunakan senjata tajam. Polis tidak menolak kemungkinan lelaki itu dibunuh sebelum dibuang ke laut,” katanya dalam kenyataan hari ini.

Ng berkata mayat berkenaan dihantar ke Jabatan Forensik Hospital Sungai Bakap untuk bedah siasat dan kes disiasat mengikut Seksyen 302 Kanun Keseksaan kerana bunuh.

Beliau meminta orang ramai yang mempunyai maklumat berkaitan penemuan mayat itu atau kehilangan ahli keluarga tampil di balai polis berhampiran bagi menyalurkan maklumat untuk membantu siasatan.

Katanya maklumat juga boleh disalurkan dengan menghubungi Pegawai Penyiasat Kanan ASP Mohd Hafiz Mohd Noor menerusi talian 019-465 0777 atau hotline Polis Seberang Perai Selatan (04-5858 222) atau Ibu Pejabat Polis Kontinjen Pulau Pinang (04-2221 522).–AlHijrah Online


CIAPAN BERKAITAN UEC DISEBARKAN AKAUN PALSU

KUALA LUMPUR: Ciapan berkaitan pengiktirafan Sijil Peperiksaan Bersama Sekolah Menengah Persendirian Cina (UEC) akan dibincangkan diperingkat kementerian dibuat oleh akaun palsu yang menggunakan gambar dan nama Perdana Menteri Datuk Seri Anwar Ibrahim.

Perkara itu dimaklumkan Jabatan Perdana Menteri (JPM) susulan tular satu ciapan yang bertajuk ‘Pengiktirafan UEC akan di bincangkan di peringkat Kementerian dan usul ini akan diluluskan kelak oleh Kerajaan Perpaduan selaras dengan manifesto Pakatan Harapan’.

“Maklumat melalui akaun media sosial tersebut adalah palsu.

“Orang ramai diminta agar tidak menyebarkan atau berkongsi sebarang maklumat yang tidak pasti atau palsu,” kata hantaran di Facebook hari ini.

Selain itu JPM turut menasihati orang ramai untuk merujuk akaun rasmi perdana menteri untuk berita sahih. —AlHijrah Online


SANUSI ANGKAT SUMPAH MENTERI BESAR KEDAH 10 PAGI NANTI

ALOR SETAR: Ahli Dewan Undangan Negeri (ADUN) Jeneri Datuk Seri Muhammad Sanusi Md Nor akan mengangkat sumpah sebagai Menteri Besar Kedah, pada Isnin 14 Ogos.

Muhammad Sanusi, 49, yang juga Pengerusi Perikatan Nasional (PN) Kedah berkata beliau akan melafaz sumpah memegang jawatan itu di Istana Anak Bukit, di sini pada 10 pagi.

“Esok saya akan mengangkat sumpah sebagai Menteri Besar di Istana Anak Bukit 10 pagi,” katanya ketika berucap pada program Himpunan Mandat Rakyat di Kompleks PAS Kedah, di sini malam ini.

Pada Pilihan Raya Negeri (PRN) pada Sabtu, PN berjaya mendapat kemenangan besar iaitu 33 daripada 36 kerusi Dewan Undangan Negeri (DUN) Kedah.

Muhammad Sanusi yang juga Timbalan Pesuruhjaya PAS Kedah mempertahankan kerusi DUN Jeneri selepas menewaskan calon Barisan Nasional (BN) Datuk Muhamad Khizri Abu Kassim dengan majoriti 16,050 undi.

Beliau juga sebelum ini adalah Menteri Besar Kedah ke-14 yang dilantik dan mengangkat sumpah jawatan itu pada 17 Mei 2020 selepas mendapat sokongan majoriti ADUN ketika itu.–AlHijrah Online


FILEM ‘MENTEGA TERBANG’ BERTENTANGAN DENGAN AKIDAH UMAT ISLAM MALAYSIA

KUALA LUMPUR: Jabatan Kemajuan Islam Malaysia (JAKIM) mendapati filem ‘Mentega Terbang’ mempunyai pertentangan jelas dengan akidah serta cara kehidupan umat Islam di Malaysia yang beraliran Mazhab Syafie.

Ia selepas Menteri di Jabatan Perdana Menteri (Agama), Datuk Dr Mohd Na’im Mokhtar mengarahkan JAKIM untuk meneliti secara keseluruhan kandungan filem tersebut.

Jelas beliau, pihaknya telah menerima pelbagai pandangan dan reaksi masyarakat yang gusar berhubung penayangan filem tersebut yang hangat diperkatakan di media sosial.

Katanya, beliau amat memahami akan sensitiviti masyarakat Malaysia khususnya yang beragama Islam berhubung isu filem itu.

“JAKIM telah diminta untuk mengemukakan ulasan secara terperinci kepada Suruhanjaya Komunikasi dan Multimedia Malaysia (SKMM) agar tindakan dapat diambil berpandukan undang-undang sedia ada.

“Pihak Jabatan Agama Islam Wilayah Persekutuan (JAWI) juga telah diminta untuk memanggil pihak-pihak yang terbabit dengan penerbitan filem ini untuk urusan selanjutnya,” katanya dalam satu kenyataan hari ini.

Tegas Mohd Na’im, pihaknya sama sekali tidak berkompromi dengan apa jua kandungan penerbitan yang boleh mencemarkan kesucian agama Islam khususnya perkara yang boleh mengundang kontroversi serta keharmonian masyarakat Malaysia.

“Saya juga ingin menasihatkan kepada penggiat seni kreatif agar lebih berhati-hati dalam menerbit dan menyiarkan bahan kandungan kepada masyarakat agar matlamat Kerajaan menuju Negara Madani akan tercapai.

“Masyarakat awam dinasihatkan agar lebih berhati-hati dalam memilih rancangan TV untuk tontonan seisi keluarga sama ada di platform dalam talian mahupun mana-mana saluran agar tidak terdedah kepada unsur-unsur yang boleh menjejaskan akidah Islamiah,” katanya.—AlHijrah Online


RASUAH POLIS RM50, WARGA BANGLADESH DIDENDA RM3,000

IPOH: Seorang pekerja ladang warganegara Bangladesh didenda RM3,000 oleh Mahkamah Sesyen di sini selepas mengaku bersalah memberi suapan kepada seorang anggota polis trafik berpangkat sarjan, tahun lepas.

Hakim Ahmad Kamar Jamaludin menjatuhkan hukuman itu terhadap Khan Obaydul, 30, yang mengaku bersalah memberi rasuah sebanyak RM50 kepada anggota polis berkenaan sebagai balasan untuk melepaskannya daripada diambil tindakan undang-undang kerana tidak memakai topi keledar semasa menunggang motosikal.

Khan Obaydul yang memakai baju merah mengangguk sewaktu pertuduhan dibacakan dalam Bahasa Melayu.

Mengikut kertas pertuduhan, dia didakwa melakukan kesalahan itu di kawasan Jalan Kampung Muhibbah, Ayer Tawar, dalam Daerah Manjung lebih kurang 2 petang  pada 11 Mei 2021.

Lelaki itu melakukan kesalahan mengikut Seksyen 17 (b) Akta Suruhanjaya Pencegahan Rasuah Malaysia (SPRM) 2009 yang boleh dihukum di bawah Seksyen 214 Kanun Keseksaan yang membawa hukuman penjara maksimum 10 tahun atau denda atau kedua-duanya sekali, jika sabit kesalahan.

Pendakwaan dikendalikan Timbalan Pendakwa Raya Maziyah Mansor, manakala tertuduh tidak diwakili peguam.

Mahkamah turut memerintahkan wang rasuah berjumlah RM50 dilucut hak di bawah Seksyen 40(1)(a) Akta Suruhanjaya Pencegahan Rasuah Malaysia 2009 kepada kerajaan.

Tertuduh kemudiannya membayar denda berkenaan hari ini.–AlHijrah Online


MALAYSIA BELUM BERSEDIA UNTUK TENAGA NUKLEAR: TUN M

CYBERJAYA: Perdana Menteri Tun Dr Mahathir Mohamad berkata Malaysia tidak akan membina loji tenaga nuklear sehingga terdapat cara selamat untuk melupuskan sisa radioaktif yang dijana.

Beliau menegaskan Malaysia tidak mempunyai pengetahuan yang mencukupi dalam bidang itu.

“Jika anda ada loji tenaga nuklear, anda akan mengumpul sisa nuklear yang merupakan radioaktif dan sehingga kini mereka tidak tahu bagaimana untuk terbalikkan proses itu. Sebab itu kenapa kita tidak boleh guna bahan nuklear kerana ia akan kekal selama berjuta-juta tahun.

“Kita tidak mahu negara ini penuh dengan sisa seperti itu yang dibuang di serata tempat dan menjejaskan rakyat,” katanya kepada pemberita selepas mengadakan dialog dengan komuniti perniagaan Perancis di Malaysia, di sini, hari ini.

Dr Mahathir pada dialog itu ditanya berhubung visi Malaysia mengenai sumber tenaga boleh diperbaharui, selepas ikrar dibuat Menteri Tenaga, Sains, Teknologi, Alam Sekitar dan Perubahan Iklim Yeo Bee Yin bahawa Malaysia akan meningkatkan penggunaan tenaga boleh diperbaharui kepada 20 peratus menjelang 2025.

Menegaskan perlunya sumber tenaga boleh diperbaharui yang tidak menyebabkan pencemaran, Dr Mahathir berkata Malaysia sedang berusaha mengurangkan penggunaan sumber tenaga tradisional seperti minyak, gas dan arang batu untuk mengurangkan kadar pencemaran udara.

“Kita sedang berusaha untuk menjana lebih banyak kuasa menerusi panel solar. Juga terdapat kemungkinan untuk kita mengeksport tenaga bersih kepada jiran-jiran kita.

“Kita ada banyak ruang, malah kita boleh gunakan laut untuk memasang lebih banyak panel (solar), jadi trendnya adalah ke arah itu,” katanya. — BERNAMA


ANGGOTA BOMBA POSITIF COVID-19, 22 LAGI DIKUARANTIN

KEDAH: Seramai 22 anggota bomba menjalani kuarantin di Balai Bomba dan Penyelamat (BBP) Guar Chempedak selepas seorang anggota Pegawai Bomba Bantuan (PBB) didapati positif COVID-19.

Perkara tersebut disahkan Pengarah Jabatan Bomba dan Penyelamat Malaysia (JBPM) Kedah, Penolong Kanan Pesuruhjaya Bomba Sayani Saidon yang memaklumkan, anggota PBB terbabit telah dimasukkan ke dalam wad selepas ujian saringan pertama didapati positif COVID-19.

Berikutan perkara tersebut, kesemua 39 anggota di BBP Guar Chempedak perlu menjalani ujian saringan COVID-19 dan daripada jumlah itu, 16 daripadanya disahkan negatif.

“Tindakan awal yang diambil adalah dengan ‘lockdown’ balai berkenaan sementara menunggu keputusan dari Kementerian Kesihatan Malaysia (KKM),” katanya.

Dalam masa yang terdekat, beliau akan berbincang di peringkat jabatan, dan setakat ini BBP Aman Jaya dan Yan bersedia untuk membantu sekiranya berlaku sebarang kecemasan di kawasan Guar Chempedak.—AlHijrah Online


PEKERJA PASAR RAYA DIDAKWA BUNUH KANAK-KANAK BERUSIA 2 TAHUN.

ROMPIN : Seorang pekerja pasar raya dihadapkan ke Mahkamah Majistret Rompin atas tuduhan membunuh seorang kanak-kanak lelaki dibawah jagaannya yang berusia dua tahun.

Tertuduh, Mohd Noor Ab Manap, 31, hanya mengangguk faham namun tiada pengakuan direkodkan selepas kertas pertuduhan dibacakan di hadapan Majistret Wahidah Zainal Abidin.

Berdasarkan kertas pertuduhan, tertuduh didakwa melakukan pembunuhan ke atas Adam di sebuah rumah di Kampung Janglau Rompin pada pukul 2 pagi 11 November lalu.

Pendakwaan dijalankan Timbalan Pendakwa Raya, Nurhalimatun Saadiah Abdullah manakala tertuduh diwakili peguam Ahmad Deniel Roslan.

Kes dijalankan mengikut Seksyen 302 Kanun Keseksaan yang memperuntukkan hukuman gantung sampai mati jika sabit kesalahan.

Ketua Polis Daerah Rompin dalam kenyataan media memaklumkan, tertuduh didakwa bertindak memijak mangsa pada bahagian perut sebanyak dua kali hingga mengakibatkan mangsa meninggal dunia.

Tertuduh yang berasal dari Kampung Kasing, Endau Rompin dikatakan melakukan perbuatan itu kerana tidak berpuas hati dan tidak rela kerana terpaksa menjaga mangsa.

Mangsa kemudiannya dibawa oleh tertuduh ke Hospital Rompin dalam keadaan tidak sedarkan diri sebelum disahkan meninggal dunia oleh pihak hospital pada jam 4 pagi hari sama.

Tiada jaminan diberikan dan mahkamah menetapkan 20 Disember ini untuk sebutan semula kes dan serahan dokumen. –AlHijrah Online


IKHLAS DALAM MEMBERI, JAGA AIB PENERIMA

KUALA LUMPUR: Dalam setiap pemberian, ia perlu diselitkan dengan keikhlasan.

Itu pesanan pendakwah, Fathi Naim, selepas tular satu video seorang ‘ustaz’ yang dikatakan menghina beberapa individu semasa memberi bantuan makanan.

Jelasnya, perbuatan tersebut bukan sahaja menjatuhkan imej sebagai seorang agamawan, malah mampu mencalarkan maruah agama Islam itu sendiri.

Saksikan laporan Berita Alhijrah siaran 4 Julai 2021.–AlHijrah Online


CEMAR AL-QURAN ADALAH KESALAHAN JENAYAH DI RUSIA – VLADIMIR PUTIN

MOSCOW: Presiden Vladimir Putin menegaskan sebarang tindakan mencemarkan kitab suci al-Quran termasuk merosakkan atau membakar kitab itu, merupakan kesalahan jenayah di Rusia.

Memetik laporan Arab News, Putin berkata, walaupun tindakan tersebut tidak dianggap sebagai jenayah di beberapa negara, namun ia merupakan kesalahan besar dan boleh dihukum di bawah undang-undang republik itu.

Pemimpin kuasa besar itu turut menegaskan bahawa negaranya sentiasa menghormati kesucian al-Quran.

“Di Russia, tindakan mencemar al-Quran dianggap sebagai jenayah berdasarkan Perlembagaan dan kanun keseksaan.

“Al-Quran suci buat umat Islam dan seharusnya dihormati oleh semua orang. Kami sentiasa mematuhi peraturan ini,” katanya semasa melawat masjid bersejarah Derbent di Republik Dagestan.

Dalam lawatan itu, Putin telah bertemu dengan beberapa wakil komuniti Islam di Dagestan selain menerima senaskhah kitab suci al-Quran.

Putin membuat kenyataan sedemikian susulan tindakan seorang lelaki yang membakar al-Quran di luar sebuah masjid di ibu negara Sweden.

Perbuatan biadap yang dilakukan Salwan Momika, 37, di luar masjid di Stockholm ketika sambutan Hari Raya Aidiladha, mencetuskan kemarahan umat Islam di seluruh dunia.

Salwan Momika kini berdepan tuduhan dengan niat mencetuskan ‘provokasi terhadap kumpulan etnik’.–AlHijrah Online


PENJAGA STOR MENGAKU TIDAK BERSALAH BERI SOKONGAN KEPADA LTTE

KUALA LUMPUR: Seorang penjaga stor mengaku tidak bersalah di Mahkamah Tinggi di sini hari ini atas pertuduhan memberi sokongan kepada kumpulan pengganas LTTE, Januari tahun lepas.S. Thanagaraj, 27, membuat pengakuan itu selepas pertuduhan terhadapnya dibacakan di hadapan Hakim Mohd Nazlan Mohd Ghazali.

Lelaki itu didakwa memberi sokongan kepada LTTE dengan cara menggunakan Facebook atas nama ‘Tamilarasan Sivam’ di Pejabat Pegawai Penyiasat Bahagian E8(M) Counter Terrorism, Cawangan Khas Bukit Aman di sini, pada 10 pagi 11 Jan 2019.

Mahkamah menetapkan 21, 22, 23, 28 dan 29 Sept ini untuk perbicaraan kes itu.

Pendakwaan dikendalikan Timbalan Pendakwa Raya Aliff Asraf Anuar Shahruddin manakala tertuduh diwakili peguam R. T. Rajasekaran.

Mahkamah juga menetapkan 28 Feb untuk sebutan kes Ahli Dewan Undangan Negeri (ADUN) Seremban Jaya P. Gunasekaren.

Terdahulu, Timbalan Pendakwa Raya Rohaiza Abd Rahman memberitahu bahawa pihaknya telah menyerahkan sebahagian dokumen kepada pihak pembelaan bagi tujuan perbicaraan.

Pada 9 Jan lepas, Gunasekaren mengaku tidak bersalah di Mahkamah Tinggi di sini terhadap pertuduhan memberi sokongan kepada kumpulan pengganas LTTE dalam satu majlis di Dewan Kasturi Ayer Keroh, Jalan Utama Taman Ayer Keroh Heights, Melaka Tengah, Melaka, pada 8.30 malam 28 Nov 2018.

Dia dituduh mengikut Seksyen 130J (1)(a) Kanun Keseksaan, yang membawa hukuman penjara sepanjang hayat atau maksimum 30 tahun atau denda dan boleh dirampas mana-mana harta yang digunakan atau diniat digunakan untuk melakukan kesalahan itu, jika sabit kesalahan. — BERNAMA


Amaran kepada zionis: Jangan tutup Bab Al-Rahma

Pengawal masjid Al-Aqsa telah
memberi amaran bahawa keputusan terbaru Israel untuk mengharamkan pegawai dan
pekerja Al-Awqaf daripada masuk masjid Al-aqsa bertujuan untuk menutup kembali
kawasan Bab Al-Rahma.

Satu kenyataan menyebutkan 14 daripada pegawai masjid Al-Aqsa dan beberapa pegawai Awqaf telah ditangkap dan kemudian dihalang daripada memasuki tempat suci tersebut oleh polis Israel untuk tempoh antara dua minggu hingga enam bulan.

Al-Quds Foundation Malaysia
melaporkan tempoh pengharaman untuk memasuki masjid Al-Aqsa ke atas beberapa
orang dari kalangan mereka turut dilanjutkan.

“Pihak berkuasa zionis cuba untuk
‘menghukum’ Majlis Awqaf Islam di atas keputusannya untuk membuka kawasan Bab Al-Rahma
dengan menahan Ketua Sheikh Abdul-Azim Salhab dan timbalannya Sheikh Najeh
Bukairat.”

“Tindakan ini adalah salah kerana
Majlis Awqaf adalah satu-satunya badan yang berkuasa untuk menguruskan hal
ehwal masjid Aqsa dan ia tidak tertakluk kepada sebarang keputusan dan arahan
pihak Israel, ” kata salah seorang pengawal masjil Al-aqsa dalam satu
kenyataan.

Mereka menyedari usaha pihak
berkuasa Israel untuk menutup kembali bab Al-Rahma dengan cara ‘melenyapkan’ kesemua
pengawal masjid Al-Aqsa secara berperingkat.

Justeru rakyat Palestin diseru untuk
bangkit mempertahankan Bab Al-Rahma dan menentang sebarang tindakan jahat oleh
pihak zionis.


Kehilangan Ashraf: Tiada petunjuk baharu, kata bomba

KOTA BHARU – Pasukan mencari dan menyelamat belum menemui petunjuk  baharu dalam usaha mencari Mohammad Ashraf Hassan atau lebih dikenali  sebagai Acap, peserta larian Gopeng Ultra Trail (GUT) 2019 yang hilang sejak lebih dua minggu lepas.

Pengarah Bahagian Latihan Jabatan Bomba dan Penyelamat Malaysia
(JBPM) Abdul Razak Muda berkata, skop keluasan pencarian telah
diperluaskan sebanyak radius 50 kilometer.

“Hari ini memasuki  hari ke-18 tempoh pencarian, kita dapati tiada petunjuk baharu yang  diperoleh walaupun telah menggunakan dua jenis anjing pengesan iaitu untuk mengesan mangsa yang masih hidup ataupun yang sudah meninggal  namun ianya tidak membawa kepada sebarang penemuan,” katanya.

Beliau berkata demikian kepada pemberita selepas menghadiri Majlis  Perasmian Penutupan Perkhemahan Kadet Bomba dan Penyelamat Malaysia  Peringkat Kebangsaan Kali Ke-29 Tahun 2019 di Kompleks Islam Darul Naim malam tadi.

Perkhemahan selama lima hari bermula 7 April lalu
telah diadakan di Pusat Kokurikulum Jabatan Pendidikan Negeri Kelantan,
Tangok yang disertai 704 kadet bomba daripada 16 kontinjen di seluruh
negara.

Hadir merasmikan majlis penutupan berkenaan ialah
Timbalan Pengarah Sektor Pembangunan dan Kecemerlangan Sukan,
Kokurikulum dan Seni, Bahagian Pendidikan Sukan dan Seni, Kementerian
Pendidikan Razuki A Rahim.

Abdul Razak berkata, jika sebelum ini
pasukan operasi mencari dan menyelamat (SAR) beranggapan Mohamad Ashraf
tergelincir atau terjatuh, tetapi apabila keluasan pencarian sudah
menjangkau sebanyak 50 kilometer, kemungkinan tersebut terpaksa diubah.

“Saya dimaklumkan kemungkinan mangsa menghilangkan diri, ataupun ada kemungkinan yang beliau diculik.

“Operasi mencari dan menyelamat akan diteruskan, dan seramai 50
anggota bomba akan menyertai operasi pencarian secara besar-besaran
dengan pihak polis pada Sabtu ini,” katanya.

Sementara itu,
Razuki berkata sehingga kini seramai 185,841 pelajar di seluruh negara
terlibat secara langsung dalam badan beruniform bomba dan penyelamat di
peringkat sekolah.

“Penglibatan yang memberangsangkan ini memberi
 satu gambaran bahawa pelajar yang terlibat secara aktif dalam
kokurikulum di peringkat sekolah mampu melahirkan modal insan kelas
pertama.

“Penglibatan pelajar dalam perkhemahan dengan pelbagai
aktiviti yang diadakan termasuk kawad kaki, ‘Teachers Challenge’, dan
kebudayaan dapat memberi pendedahan awal secara praktikal kepada mereka
jika mereka berminat untuk menjadi anggota bomba nanti,” katanya.

Untuk  rekod, johan keseluruhan bagi Perkhemahan Kadet Bomba dan Penyelamat  Malaysia Peringkat Kebangsaan Kali Ke-29 Tahun 2019 dinobatkan kepada  kontinjen negeri Sabah, dan Melaka dipilih menjadi tuan rumah  perkhemahan berkenaan kali ke-30 pada Tahun 2020. – SINAR HARIAN


INDIVIDU MEMANDU BAWAH PENGARUH ALKOHOL PERLU HUKUMAN PENJARA MANDATORI – KPN

PUTRAJAYA: Individu yang disabitkan dengan kesalahan memandu kenderaan di bawah pengaruh alkohol perlu dikenakan hukuman setimpal seperti penjara mandatori, kata Ketua Polis Negara, Tan Sri Abdul Hamid Bador.

Beliau berkata hukuman sedemikian perlu dilaksanakan kerajaan kerana ia adalah lebih berkesan untuk mengekang pemanduan mabuk di negara ini.

“Sekarang ini masyarakat kita telah sedar bahawa isu pemandu mabuk ini sudah menjadi bermusim dan semakin serius.

“Oleh itu, saya akan menyokong apa sahaja tindakan undang-undang yang dibuat oleh Kementerian Pengangkutan dan Kementerian Dalam Negeri (KDN),” katanya kepada pemberita selepas hadir majlis penyerahan kereta peronda baharu Polis Diraja Malaysia, di Kompleks KDN di sini, hari ini.

Abdul Hamid berharap kerajaan dapat meminda undang-undang sedia ada untuk mengenakan hukuman lebih berat terhadap individu yang disabit kesalahan memandu di bawah pengaruh alkohol.

Pada 30 Mei lepas, Bernama melaporkan Perdana Menteri Tan Sri Muhyiddin Yassin mengarahkan Kementerian Pengangkutan untuk merangka pindaan ke atas Akta Pengangkutan Jalan 1987 (Akta 333) berikutan bilangan kes kemalangan jalan raya membabitkan pemandu mabuk yang dilihat semakin membimbangkan sejak kebelakangan ini.

Pengarah Jabatan Siasatan dan Penguatkuasaan Trafik Bukit Aman, Datuk Azisman Alias pada Rabu berkata sejumlah 22 kes kemalangan melibatkan pemandu mabuk dilapor dalam tempoh lima bulan tahun ini dan dalam tempoh itu juga seramai 822 orang ditahan kerana disyaki memandu di bawah pengaruh alkohol. — BERNAMA


WARGA PAKISTAN DIDAKWA LIWAT BUDAK LELAKI

BUTTERWORTH: Seorang lelaki warga Pakistan didakwa di Mahkamah Sesyen Butterworth atas pertuduhan meliwat seorang kanak-kanak lelaki berusia lapan tahun bulan lepas.

Bagaimanapun tiada pengakuan direkodkan kerana tertuduh tidak faham bahasa Melayu selepas pertuduhan di bacakan di hadapan Hakim Noor Aini Yusof.

Mengikut pertuduhan, Ali Asghar, 20 tahun didakwa melakukan liwat ke atas kanak-kanak tersebut dengan maksud seksual dengan cara memasukkan kemaluannya ke dalam dubur murid tahun dua itu.

Kesalahan itu didakwa dilakukan di ruang tamu sebuah rumah flat di Jalan Perai Jaya, Pulau Pinang pada jam 2 petang 27 Mei lepas.

Tertuduh didakwa melakukan kesalahan itu mengikut Seksyen 14 (a) Akta Kesalahan-Kesalahan Seksual Terhadap Kanak-Kanak 2017.

Sabit kesalahan boleh dipenjara tidak lebih 20 tahun dan sebatan.

Kes dikendalikan Timbalan Pendakwa Raya, Nur Fazliyana Ahmad manakala tertuduh tidak diwakili peguam.

Mahkamah tidak membenarkan tertuduh diikat jamin dan menetapkan 19 Julai depan untuk sebutan semula kes untuk mendapatkan jurubahasa Urdu.

Media sebelum ini melaporkan, seorang murid lelaki menjadi mangsa amang seksual seorang lelaki warga Pakistan.

Perbuatan terkutuk lelaki berusia 20 tahun itu terbongkar selepas mangsa berusia lapan tahun menceritakan kejadian hitam diliwat lelaki itu kepada bapanya.

Susulan laporan polis dibuat bapa mangsa, lelaki Pakistan itu berjaya diberkas polis. — AlHijrah Online


DR NOOR HISHAM SEBAK UMUM KLUSTER SERI PETALING TAMAT

KUALA LUMPUR: Kementerian Kesihatan Malaysia (KKM) hari ini mengumumkan kluster terbesar COVID-19 di negara ini iaitu kluster perhimpunan Seri Petaling diisytiharkan tamat.

Ketua Pengarah Kesihatan Datuk Dr Noor Hisham Abdullah berkata kes positif COVID-19 pertama kluster ini dilaporkan di dalam negara pada 11 Mac 2020 seminggu selepas perhimpunan berakhir.

“Kluster ini telah dikesan susulan satu perhimpunan keagamaan yang telah diadakan di sebuah masjid di Seri Petaling, Kuala Lumpur. Perhimpunan tersebut telah berlangsung selama empat hari iaitu dari 27 Februari sehingga 3 Mac 2020 dan telah dihadiri seramai 16,000 orang iaitu 14,500 warganegara Malaysia dan 1,500 bukan warganegara dari pelbagai negara lain.

“Kes positif COVID-19 pertama kluster ini dilaporkan di dalam negara pada 11 Mac 2020 iaitu kes ke-131 dan kes ke-136. Mereka adalah warganegara Malaysia dari negeri Pahang dan Negeri Sembilan yang telah hadir perhimpunan tersebut,” katanya pada sidang media perkembangan COVID-19 di Putrajaya hari ini.

Noor Hisham berkata besar kemungkinan jangkitan berpunca dari luar negara kemudian tular di dalam komuniti melalui aktiviti perhimpunan secara besar-besaran melalui kontak rapat kes yang positif.

Tambahnya penularan jangkitan COVID-19 melalui kluster ini telah menular ke seluruh negara.

“Sehingga 8 Julai 2020, sejumlah 42,023 individu telah disaring dalam kluster ini. Daripada jumlah ini, 3,375 individu telah dilaporkan positif COVID-19 iaitu 38.9 peratus daripada jumlah kes positif COVID-19 di Malaysia.

“Seramai 87 pesakit telah dirawat di Unit Rawatan Rapi (ICU). Daripada jumlah ini, 29 pesakit memerlukan bantuan pernafasan dan seramai 3,341 individu telah sembuh, justeru ini menjadikan kadar pesakit yang telah sembuh 98.9 peratus. Tiada lagi kes aktif dalam kluster ini,” katanya.

Noor Hisham berkata 34 kematian telah dilaporkan dalam kluster ini iaitu 28.1 peratus dari jumlah keseluruhan kes kematian COVID-19 di Malaysia.

“Sejak dari awal pengesanan kluster ini, kerajaan telah menjalankan pendekatan tertumpu secara agresif dan meluas melalui aktiviti pengesanan kes secara aktif bagi kumpulan sasar dalam kluster ini iaitu, peserta dan kontak rapat perhimpunan di Seri Petaling,” katanya.

KKM kata Noor Hisham mengucapkan syabas dan terima kasih kepada semua pihak yang terlibat, atas sumbangan dan perkhidmatan yang komited dalam pencapaian ini. – AlHijrah Online / Zaim Zamani


MAYAT PENGARAH FILEM PITT HANIF DITEMUKAN

LIPIS: Mayat pengarah filem dan drama, Firdaus Hanif atau Pitt Hanif, 43, ditemui pada jam 4.25 petang tadi selepas dilaporkan hilang semalam.

Ketua Polis Daerah Lipis, Superintendan Azli Mohd Noor berkata, mayat mangsa ditemukan terapung kira-kira 500 meter dari lokasi dilaporkan hilang pada jam 4.25 petang tadi.

Menurutnya, mayat mangsa telah dihantar ke Hospital Lipis untuk bedah siasat.

“Penemuan mayat mangsa ini menamatkan pencarian operasi mencari dan menyelamat (SAR) yang ditamatkan pada jam 5 petang ini,” katanya dalam satu kenyataan hari ini.

Dalam kejadian kira-kira jam 1 tengah hari semalam, mangsa bersama rakannya sedang memancing di Sungai Jelai dekat Jambatan Gemunchor Mela, di sini sebelum bot gentian kaca dinaiki mereka terbalik.

Rakan mangsa berjaya menyelamatkan diri, namun pengarah yang dikenali dengan panggilan Pitt Hanif hilang dalam kejadian tersebut.

Pitt Hanif yang juga anak dramatis terkenal, Fauziah Nawi itu difahamkan berada di daerah ini untuk penggambaran sebuah filem sejak dua bulan lalu. — SINAR HARIAN


PERMAISURI BERANGKAT KE WORLD #QURANHOUR

KUALA LUMPUR: Raja Permaisuri Agong Tunku Hajah Azizah Aminah Maimunah Iskandariah hari ini berkenan berangkat ke program World #QuranHour di Pusat Penyiaran Digital TV AlHijrah, Kompleks Pusat Islam, di sini.

Keberangkatan tiba Seri Paduka diiringi pengasas Yayasan Warisan Ummah Ikhlas (WUIF) merangkap pengerusi Kumpulan Media Karangkraf Datuk Hussamuddin Yaacob dan  Ketua Pengarah Jabatan Kemajuan Islam Malaysia (JAKIM) Datuk Hakimah Mohd Yusoff.

World #QuranHour kali ke-7 membawa misi Surah Al-Sajdah dengan tajuk ‘Dunia Bersujud’ diadakan serentak di seluruh dunia pada hari ini bersamaan 24 Ramadan 1443H bermula 12 hingga 1 tengah hari.

Surah Al-Sajdah menjadi surah pilihan pada kempen gerakan membina sistem nilai melalui al-Quran dan Hadis sepanjang tahun ini.

Surah tersebut menjadi formula daripada llahi untuk meningkatkan rasa kehambaan kepada Allah dan panduan penyatuan ummah melalui ekonomi dalam mencapai matlamat Dunia Berbudi dan Penyayang.

Program World #QuranHour dimulakan dengan bacaan Surah Al-Fatihah dan Surah Al-Baqarah ayat satu hingga tujuh yang dibimbing oleh Qari Ustaz Mohamad Husain Mahmur.

Ia diikuti bacaan Surah Al-Sajdah secara bergilir oleh Qari Dr Anuar Hasin, Ustaz Abdul Khair Jalil, Ustaz Ahmad Tirmizi Ali, Ustaz Amirahman Abas dan Ustaz Ahmad Tarmizi Abdul Rahman.

Sementara itu sesi tadabbur pula disampaikan Ketua Pegawai Penyelidik WUIF Fazrul Ismail, Pengerusi Majlis Agama Islam Wilayah Persekutuan Tan Sri Dr Mohd Daud Bakar, serta Timbalan Dekan Penyelidikan dan Inovasi Fakulti Pengajian Quran dan Sunnah, Universiti Sains Islam Malaysia (USIM), Prof Madya Dr Ahmad Sanusi Azmi.

WUIF berkolaborasi dengan rakan sinergi untuk menjayakan misi #QuranHour melalui tiga program utama iaitu World #QuranHour yang diadakan hari ini, Malaysia #QuranHour pada 30 Ogos dan World #QuranConvention dari 17 hingga 18 Dis.

Program tersebut dinaungi JAKIM dengan kerjasama Jabatan Agama Islam Wilayah Persekutuan (JAWI), Pusat Pelancongan Islam (ITC) sebagai penaja dan Universiti Islam Antarabangsa Malaysia (UIAM).

Selain itu, Majlis Pengarah-Pengarah Perpustakaan Awam Se-Malaysia (MPAM), Karangkraf Medicare Sdn Bhd, Rumah Ngaji, Sahabah Al-Quran, badan kerajaan dan bukan kerajaan dalam dan luar negara.

Antara yang hadir pada program World #QuranHour ialah Ketua Pengarah ITC Datuk Dr Mohmed Razip Hassan, Rektor UIAM Prof Tan Sri Dr Dzulkifli Abdul Razak dan Pengarah JAWI Datuk Mohd Ajib Ismail.–AlHijrah Online


MAHB CADANG BINA JAMBATAN UDARA SEBAGAI ALTERNATIF KEPADA AEROTRAIN

SEPANG, 31 Mei – Malaysia Airports Holdings Bhd (MAHB) bercadang membina sebuah jambatan udara yang menghubungkan bangunan utama dan bangunan satelit Lapangan Terbang Antarabangsa KL (KLIA) sebagai alternatif kepada penggunaan aerotrain.

Pengarah Urusannya Datuk Badlisham Ghazali berkata cadangan itu sedang dibincangkan oleh pihak pengurusan MAHB, yang merupakan pengendali lapangan terbang KLIA, sebelum kertas kerja dibentangkan kepada Kementerian Pengangkutan.

“Selain skybridge yang mempunyai walkalator, kami juga ada beberapa cadangan lain sebagai penyelesaian jangka panjang termasuk menggantikan aerotrain. “Apa jua yang kami sediakan di lapangan terbang dianggap perbelajaan modal dan itu sesuatu yang kami perlu bincangkan dengan kerajaan,” katanya kepada pemberita selepas Majlis Penyampaian Anugerah Khidmat Setia MAHB ke-14, di sini hari ini.

Beliau berkata demikian ketika diminta mengulas gesaan Menteri Pengangkutan Datuk Seri Liow Tiong Lai supaya penyelesaian jangka panjang dibuat bagi mengatasi masalah perkhidmatan aerotrain yang tergendala beberapa kali akibat kerosakan.

Bagi penyelasaian jangka pendek, Badlisham berkata lebih 24 bas dan van ditempatkan di KLIA sebagai langkah berjaga-jaga jika perkhidmatan aerotrain tergendala lagi.

“Perkhidmatan aerotrain bermula sejak KLIA beroperasi 18 tahun lepas dan kami masih berusaha untuk memperbaikinya termasuk menaik taraf sistem isyarat yang kami rasa punca banyak masalah kerosakan kebelakangan ini,”jelasnya.

Pada Jumaat lepas, ratusan pengguna KLIA terkandas susulan kerosakan dua aerotrain KLIA kira-kira pukul 8 pagi. Kerosakan aerotrain itu merupakan insiden kedua yang berlaku selepas kejadian sama dialami pada Disember lepas.
Sementara itu, mengulas usaha menaik taraf Lapangan Terbang Antarabangsa Kuala Lumpur 2 (klia2) bagi mengatasi masalah air bertakung terutama menjelang musim hujan, beliau berkata MAHB telah bersedia bagi menghadapi sebarang kemungkinan.

“Kami tidak jangkakan seteruk apa yang kita lihat tahun lepas kerana kerja penyenggaraan telah bermula sejak tahun 2014. Kita akan memantau situasi,” katanya.

BERNAMA


POLIS TAHAN DUA LELAKI MABUK KELUAR KATA-KATA KESAT PADA ANGGOTA POLIS

JOHOR BAHRU: Polis menahan dua lelaki kerana dipercayai mabuk dan mengeluarkan kata-kata kesat terhadap anggota polis di Jalan Persiaran Mutiara Mas, Mutiara Rini di Iskandar Puteri, semalam.

Ketua Polis Daerah Iskandar Puteri ACP Rahmat Ariffin berkata pada awalnya orang awam memaklumkan terdapat sebuah kereta yang mencurigakan kerana diletakkan di tengah jalan pada pukul 8.30 pagi.

Beliau berkata anggota peronda polis (MPV) yang membuat pemeriksaan kemudian mendapati terdapat dua lelaki tempatan berusia 30-an sedang tidur di dalam kereta itu.

“Bagaimanapun, seorang daripada lelaki terbabit yang berada di bahagian penumpang belakang telah bertindak keluar dari kereta dan mengeluarkan kata-kata kesat terhadap anggota MPV.”

“Kedua-dua lelaki itu ditahan dan seorang daripadanya didapati tidak mempunyai kad pengenalan,” katanya dalam satu kenyataan, hari ini.

Rahmat berkata hasil siasatan mendapati kedua-dua lelaki berkenaan mempunyai rekod jenayah lampau dan dadah, manakala seorang daripadanya pernah ditahan membabitkan kes kongsi gelap.

Beliau berkata permohonan reman akan dibuat hari ini dan kes disiasat mengikut Seksyen 186 Kanun Keseksaan kerana menghalang penjawat awam menjalankan tugas.–AlHijrah Online


284 RAKYAT MALAYSIA MANGSA SINDIKET PENIPUAN PEKERJAAN LUAR NEGARA

SHAH ALAM: Polis Diraja Malaysia (PDRM) memaklumkan sejumlah 284 rakyat Malaysia menjadi mangsa sindiket penipuan pekerjaan di luar negara.

Setiausaha PDRM, Datuk Noorsiah Mohd Saaduddin berkata daripada jumlah tersebut 174 mangsa masih terkandas di luar negara sementara 110 lagi telah berjaya dibawa pulang ke Malaysia.

Menurutnya sepanjang 2021 hingga hari ini, sejumlah 224 laporan diterima berkenaan sindiket penipuan tersebut.

Katanya semua laporan diterima daripada ahli keluarga, rakan dan kenalan mangsa yang terpedaya.

“PDRM akan terus menggunakan semua platform untuk bekerjasama dengan pelbagai agensi terutama dengan Polis Antarabangsa (Interpol) dan Polis ASEAN (Aseanapol) untuk menangani masalah ini.

“PDRM juga turut terbabit dalam jawatankuasa khas yang diterajui oleh Kementerian Luar (KLN) dalam menangani isu itu,” katanya dalam kenyataan, hari ini.

Dalam pada itu, Noorsiah menasihati masyarakat supaya lebih berhati-hati terutama ketika menerima sebarang tawaran pekerjaan di luar negara yang ditawar menerusi media sosial.

“Pastikan semak mengenai kesahihan atau ketulenan maklumat majikan dengan KLN sebelum menerima sebarang tawaran pekerjaan di luar negara.

“PDRM juga mengalu-alukan kerjasama daripada masyarakat untuk melaporkan sebarang maklumat mengenai kegiatan jenayah sindiket penipuan pekerjaan bagi membolehkan tindakan lanjut diambil,” katanya.—AlHijrah Online


KADAR PENGANGGURAN DI GAZA CECAH 70 PERATUS AKIBAT SEKATAN ISRAEL

GAZA: Kadar pengangguran dalam rakyat Palestin di Gaza meningkat kepada 70 peratus susulan sekatan berterusan rejim Israel, demikian menurut kenyataan dikeluarkan Jawatankuasa Popular Bagi Mengakhiri Kepungan Gaza semalam.

“Sekatan ini berterusan selama 13 tahun memberi kesan terhadap peningkatan kadar pengangguran,” kata pengerusi jawatankuasa itu, Jamal al-Khodari dalam kenyataan itu dipetik Xinhuanet.

“Penutupan bengkel, kilang dan premis komersial menjadi kebiasaan di Gaza… menyebabkan 300,000 orang hilang kerja dan puluhan ribu graduan tiada harapan,” katanya dalam kenyataan itu.

Kenyataan itu berkata situasi itu cenderung menjadi lebih teruk akibat kepungan Israel, sambil menggesa “penyelesaian yang rasional untuk meringankan krisis, melalui sokongan projek di luar dan membuka pasaran asing dan Arab”.

“Kunci utama untuk meningkatkan prestasi di kilang dan syarikat adalah dengan mengurangkan pengangguran dan menamatkan kepungan, membuka sempadan yang menghubungkan Tebing Barat dengan Gaza, yang mana mampu memacu semula ekonomi, membenarkan keluar masuk eksport Gaza dan akses percuma kepada barangan dan rakyat,” kata kenyataan itu.

Gaza dikepung rejim Israel selepas Hamas menguasai wilayah itu daripada Fatah yang dipimpin Presiden Mahmoud Abbas pada 2007.

Dalam dekad yang lalu, Israel dan Hamas terbabit dalam tiga peperangan besar yang meragut ribuan nyawa penduduk Palestin dan Israel. — Terjemahan AlHijrah Online


TURKI & RUSSIA PULIH HUBUNGAN: ERDOGAN & PUTIN PILIH DAMAI

Pertemuan Erdogan & Putin di St. Petersburg

Hubungan Turki dan Russia kini melangkah ke era baharu selepas kegagalan rampasan kuasa tentera di Ankara dan Istanbul pada 15 Julai lalu. Satu perkembangan yang pasti membimbangkan sekutu Barat.

Pertemuan Reccep Tayyip Erdogan dan Vladimir Putin pada 8 Ogos di St. Petersburg memberi gambaran: Turki bersedia mengalih hala tuju politik menyokong Blok Russia.

Era baharu Ankara-Moscow

“Hubungan ini mencipta era baharu,” kata Erdogan.

Malah, tindakan ini dilihat sebagai langkah drastik Ankara serta isyarat protes dan hilang keyakinan Turki terhadap hubungan diplomatik dengan Amerika Syarikat (AS).

Isyarat protes Ankara terhadap Washington

Ankara menuduh AS terbabit dengan menyokong Fethullah Gulen dalam kempen menjatuhkan Erdogan.

Fethullah Gulen mendapat perlindungan di AS

Gulen, musuh politik Erdogan yang mendapat perlindungan di AS, disyaki dalang rampasan kuasa yang menyebabkan lebih 200 orang terbunuh. Malah, Ankara secara terbuka menuduh AS terlibat dalam kudeta 24 jam itu.

Jet pejuang Russia menceroboh ruang udara Turki di sempadan Turki-Syria, ditembak jatuh

Pada pertemuan itu, Putin berjanji menarik balik sekatan ekonomi berikutan kejadian tentera Turki menembak jatuh pesawat Russia pada November 2015, dalam satu kejadian di ruang udara sempadan Syria.

Bagaimana kedudukan Turki dalam EU selepas ini?

Malah, tindakan ini juga menggambarkan Turki bersedia menarik diri dari kempen menyertai Kesatuan Eropah yang merupakan sekutu utama AS.
Hubungan baharu dua negara ini pasti memberikan kesan pada kerjasama Turki dan AS dalam memerangi keganasan Daesh di Syria.

Jet pejuang AS di pangkalan tentera Turki

Turki membenarkan jet pejuang AS menggunakan ruang udaranya dalam misi menyerang kubu Daesh di Syria.

Assad disokong oleh Putin

Malah, apakah Turki bakal menyokong kempen Moscow mempertahankan Rejim Bashar Al Assad?

Syria di bawah cengkaman Rejim Bashar Al Assad

Dunia sedang menanti perkembangan seterusnya.


LAPAN SUSPEK PENCEMARAN SUNGAI GONG DIREMAN

KUALA LUMPUR: Dua pengarah dan enam pekerja syarikat membaiki dan menjual jentera pembinaan yang disyaki terbabit dalam kejadian pencemaran air di Sungai Gong, Rawang direman tujuh hari bermula hari ini.

Perintah reman ke atas suspek yang berusia 28 hingga 66 tahun itu dikeluarkan oleh Majistret Mahkamah Selayang, Nik Mohd Fadli Nik Azlan.

Terdahulu kesemua suspek dibawa ke Kompleks Mahkamah Selayang pada jam 9 pagi tadi selepas mereka ditahan di Rawang, Selangor jam 11.30 pagi semalam.

Dua pengarah syarikat yang juga anak beranak itu ditahan bersama enam pekerjanya masing-masing dua warga tempatan dan empat lelaki warga asing dari Nepal, Pakistan dan Myanmar.

Mengikut kenyataan polis sebelum ini, siasatan ke atas lapan suspek dijalankan mengikut Seksyen 430 Kanun Keseksaan bagi kesalahan melakukan perbuatan khianat sehingga menyebabkan berlaku pemutusan bekalan air untuk tujuan pertanian, makanan atau minuman kepada manusia dan haiwan atau bagi menjalankan sebarang pengeluaran.

Jenayah pencemaran sungai itu dikesan oleh Pengurusan Air Selangor Sdn Bhd (Air Selangor) pada jam 12.38 pagi pada 19 Oktober lalu dan menyebabkan Loji Rawatan Air Sungai Selangor Fasa 1,2,3 dan Rantau panjang terpaksa dihenti tugas selepas kadar bau dikesan pada paras tiga ton.

Insiden itu menyebabkan lebih 1 juta akaun di 1,292 kawasan di Kuala Lumpur, Petaling, Klang dan Shah Alam, Kuala Selangor, Hulu Selangor, Gombak dan Kuala Langat.

Bagaimanapun Air Selangor dalam kenyataannya hari ini memaklumkan gangguan bekalan air di 1,292 kawasan terjejas telah pulih sepenuhnya. – AlHijrah Online


‘MOSQUE CARE’ INISIATIF JAWI SANTUNI MASYARAKAT MENERUSI MASJID

KUALA LUMPUR: Jabatan Agama Islam Wilayah Persekutuan (JAWI) hari ini melancarkan program ‘Mosque Care’ yang berkonsepkan inisiatif masjid menyantuni masyarakat yang memerlukan.

JAWI dalam kenyataannya memaklumkan, menerusi inisiatif terbaharu itu golongan yang memerlukan akan menerima sumbangan barangan keperluan asas berupa beras, gula, tepung, minyak masak dan lain-lain yang diedarkan di masjid-masjid sekitar Wilayah Persekutuan.

Program agihan sumbangan itu hari ini dilancarkan Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri di Masjid Usamah bin Zaid, Wangsa Maju.

Beliau juga berkesempatan menyampaikan agihan sumbangan kepada 50 orang penerima dari kalangan asnaf yang terdiri daripada anak kariah masjid tersebut.

Selain Masjid Usamah bin Zaid, program Mosque Care hari ini turut ke beberapa lokasi lain dan telah menyantuni lebih 400 orang asnaf dan golongan memerlukan.

JAWI menjelaskan Mosque Care adalah salah satu inisiatif di dalam Pelan Pengimarahan Masjid-Masjid Wilayah Persekutuan 2020-2024 yang dilancarkan Ogos lalu.

Program tersebut juga selaras dengan Misi Musaadah COVID-19 digerakkan sejak Mac lalu bagi meringankan bebanan golongan memerlukan berikutan pelaksanaan Perintah Kawalan Pergerakan (PKP). – AlHijrah Online


India mahu juruterbangnya dibebaskan

NEW DELHI, 28 Februari – India menuntut pembebasan
juruterbangnya yang ditahan Pakistan selepas jet tempurnya ditembak jatuh
semasa merentasi Kawalan Garisan (LoC), sempadan de facto memisahkan Kashmir
ditadbir kedua-dua negara.

Rakaman video yang menunjukkan juruterbang itu ditutup mata
dengan darah mengalir pada wajahnya dikongsikan oleh Kementerian Maklumat
Pakistan.

India menyifatkan tindakan Pakistan mendedahkan rakaman itu
sebagai kurang sopan.

Sinar Harian memetik laporan agensi berita, serangan udara
merentasi LoC membahagi wilayah India dan Pakistan di Kashmir adalah yang
pertama sejak perang pada tahun 1971.

Insiden menembak jatuh dua jet tentera oleh Pakistan itu,
telah meningkatkan ketegangan antara kedua-dua negara.

Serangan itu berlaku selepas India membedil kem militan di
Pakistan sebagai tidak balas pengeboman berani mati yang membunuh
sekurang-kurangnya 40 anggota separa tentera India di Kashmir.

Juruterbang yang ditahan Pakistan dikenali sebagai Komander
Sayap Abhi Nandan.

Jurucakap Menteri Luar India, Raveesh Kumar semalam berkata,
Abhi Nandan dilaporkan hilang selepas pesawatnya ditembak jatuh oleh jet
pejuang Pakistan di kawasan sempadan Kashmir.

Sementara itu, jurucakap tentera Pakistan, Mejar Jeneral Asif
Ghafoor berkata, juruterbang itu dilayan mengikut norma etika ketenteraan.


AGONG, RAJA PERMAISURI JALANI KUARANTIN KENDIRI SETELAH POSITIF COVID-19

KUALA LUMPUR:  Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah berkenan menjalani kuarantin kendiri di Istana Negara setelah disahkan positif COVID-19.

Datuk Pengelola Bijaya Diraja Istana Negara Datuk Ahmad Fadil Shamsuddin dalam kenyataan berkata Al-Sultan Abdullah akan menjalani kuarantin kendiri hingga Khamis (7 April) manakala Tunku Azizah hingga Jumaat (8 April).

Beliau berkata Seri Paduka berdua berkenan menjalani kuarantin kendiri selaras dengan protokol dan prosedur operasi standard (SOP) ditetapkan Kementerian Kesihatan bagi kes positif COVID-19 yang mengalami gejala ringan atau tidak bergejala.

“Adalah dimaklumkan Seri Paduka Baginda berdua hanya mengalami gejala ringan. Kesihatan Seri Paduka Baginda berdua secara amnya adalah dalam keadaan baik dan tidak membimbangkan,” katanya.

Ahmad Fadil berkata bersempena ketibaan bulan Ramadan, Al-Sultan Abdullah menyeru rakyat supaya sentiasa berwaspada dan mengamalkan kawalan kendiri meskipun negara memasuki Fasa Peralihan ke Endemik, semalam.

Seluruh rakyat turut diseru bersama mendoakan semoga Seri Paduka berdua dikurniakan kesembuhan dengan segera serta keafiatan yang berpanjangan. –AlHijrah Online


HADI AWANG DIMASUKKAN KE IJN

KUALA LUMPUR: Presiden PAS, Datuk Seri Abdul Hadi Awang dimasukkan ke Institut Jantung Negara (IJN) hari ini.

Anaknya, Muhammad Khalil Abdul Hadi mengesahkan perkara tersebut serta menafikan bapanya berada dalam keadaan kritikal.

Tambahnya, Abdul Hadi berada dalam keadaan stabil dan sedang menerima rawatan susulan dengan pemantauan doktor.

“Saya turut menerima pertanyaan tentang mesej yang tersebar, kebanyakannya adalah tidak benar dan ditokok tambah.

“Insyaallah saya akan maklumkan keadaan Ayahanda Tuan Guru dari masa ke masa,” katanya dalam catatan di Facebook.

Khalil menyeru orang ramai mendoakan kesembuhan bapanya dan mengadakan solat hajat agar dapat sembuh dengan segera.

Pada 16 Februari lalu, Abdul Hadi dimasukkan ke Jabatan Kecemasan, Hospital Putrajaya selepas mengalami sesak nafas sebelum dirujuk ke IJN..—AlHijrah Online


105 KONTAK ZULKIFLI DI UKM NEGATIF COVID-19

KUALA LUMPUR: Universiti Kebangsaan Malaysia (UKM) hari ini memaklumkan seramai 105 kakitangan dan pelajarnya yang menjadi kontak rapat kepada Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri, disahkan negatif COVID-19.

Lapor Berita Harian, berdasarkan kenyataan dalaman dikeluarkan UKM, ujian saringan pertama virus itu yang melibatkan 45 kakitangan universiti berkenaan pada 5 dan 6 Oktober lalu didapati negatif.

Sementara itu 60 pelajar yang menjalani ujian saringan pertama pada 6 Oktober lalu turut disahkan negatif, manakala tiga lagi pelajar masih menunggu keputusan.

Menurut laporan, meskipun ujian saringan negatif, kesemua pelajar dan kakitangan terlibat dikehendaki menjalani kuarantin sehingga tamat tempoh 14 hari.

“Ujian saringan kedua akan dilaksanakan semula kepada semua yang terbabit pada satu tarikh yang akan dimaklumkan oleh Pejabat Kesihatan Daerah, Hulu Langat, Kementerian Kesihatan (KKM).

“Kegagalan untuk mematuhi arahan ini boleh mengakibatkan tindakan tatatertib diambil oleh pihak pengurusan universiti ke atas individu yang ingkar,” jelas kenyataan dalaman itu yang dikeluarkan Jawatankuasa Tindakan Krisis UKM, hari ini.

Zulkifli sebelum ini menghadiri satu majlis di UKM pada 4 Oktober lalu untuk menyampaikan bantuan kepada pelajar, sehari sebelum beliau disahkan positif COVID-19.

Selain UKM, Universiti Sains Islam Malaysia (USIM) melalui Naib Canselornya, Prof Dr Mohamed Ridza Wahiddin dalam satu kenyataan sebelum ini turut mengesahkan semua kakitangan universiti itu yang menjadi kontak rapat Zulkifli disahkan negatif COVID-19 hasil ujian saringan pertama. — AlHijrah Online


MAYAT KETIGA, KEEMPAT MANGSA KEPALA AIR KEMAMAN DITEMUI

KEMAMAN: Dua lagi mayat mangsa tragedi kepala air di di Jeram Mawar, Air Putih, dekat sini, ditemui pagi tadi.

Ketua Polis Daerah Kemaman Supt Hanyan Ramlan berkata, mayat ketiga dan keempat ditemui masing-masing pada jam 11 dan 11.25 pagi.

Sementara itu, enam lagi mangsa kejadian dikhuatiri lemas masih belum dijumpai dan operasi mencari dan menyelamat (SAR) masih diteruskan.–AlHijrah Online

MENYUSUL LANJUT


AGONG TUNAI SOLAT JUMAAT DI MASJID NEGARA, RAMAH MESRA DENGAN RAKYAT

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menunaikan solat Jumaat di Masjid Negara di sini hari ini menjelang sambutan Hari Pahlawan pada 31 Julai nanti.

Keberangkatan tiba Al-Sultan Abdullah di masjid berkenaan pada 12.30 tengah hari disambut Menteri Pertahanan Datuk Seri Mohamad Hasan, Menteri di Jabatan Perdana Menteri (Hal Ehwal Agama) Datuk Mohd Na’im Mokhtar dan Menteri Komunikasi dan Digital Fahmi Fadzil.

Turut hadir Panglima Angkatan Tentera Malaysia (ATM) Tan Sri Affendi Buang dan Ketua Polis Negara Tan Sri Razarudin Husain.

Seri Paduka kemudian berkenan menyertai majlis bacaan surah Yasin sebelum mendengar khutbah yang disampaikan Timbalan Pengarah (Agama dan Kaunseling) Jabatan Integriti dan Pematuhan Standard Polis Diraja Malaysia DCP Datuk Ghazali Daud.

Selesai solat Jumaat yang dipimpin Ghazali, Yang di-Pertuan Agong berkenan beramah mesra, bersalaman serta swafoto dengan jemaah yang antaranya terdiri daripada anggota keselamatan sebelum berangkat meninggalkan Masjid Negara pada kira-kira 2.15 petang.

Terdahulu, dalam khutbah bertajuk ‘Mengenang Jasa Pahlawan’ itu, Ghazali mengingatkan rakyat bahawa jasa setiap pahlawan negara harus sentiasa dikenang serta dihargai kerana perjuangan dan pengorbanan mereka sama ada sebelum mahupun pascamerdeka telah mencipta ketamadunan di Malaysia.

“Para pahlawan negara telah mewariskan negara ini kepada kita untuk dijaga dengan baik. Maka, sebagai generasi hari ini, menjadi tanggungjawab kita pula untuk memelihara dan mempertahankan kedaulatan negara daripada diusik oleh mana-mana anasir luar yang berniat menghancurkan negara,” katanya.

Beliau juga menasihatkan rakyat supaya tidak mengamalkan sikap individualistik dan eksklusif yang terarah kepada pengumpulan harta kekayaan dan keuntungan peribadi kerana Malaysia perlu dibina dan dipelihara bersama oleh setiap lapisan masyarakat.

“Para pemimpin bertanggungjawab menyatukan rakyat tanpa melihat perbezaan, manakala seluruh rakyat pula perlu menyahut dan mendokong usaha tersebut. Sebarang usaha provokasi dan pemecah belah masyarakat perlu dihindari dan ditepis dengan bijaksana,” katanya.

Beliau berkata mental dan fizikal golongan pemuda juga perlu dipersiapkan sesuai dengan bidang kepakaran masing-masing supaya negara dapat dibangunkan seimbang dari segenap segi tanpa mencicirkan satu sudut sekalipun.

Katanya golongan pemuda kini tidak boleh dilekakan dengan hiburan yang melalaikan, fahaman songsang, gaya hidup bebas serta amalan tidak baik.—AlHijrah Online


Lebih banyak peluang pekerjaan di sektor swasta

KUALA LUMPUR – Kerajaan berhasrat membangunkan lebih banyak peluang pekerjaan di sektor swasta bagi mengurangkan kebergantungan rakyat kepada sektor awam.

Perdana Menteri, Tun Dr Mahathir Mohamad memberi contoh sektor pembuatan yang boleh memberi gaji lebih lumayan.

Beliau berkata penggunaan teknologi maklumat juga boleh membantu kerajaan mengurangkan jumlah penjawat awam.

“Sebab  itu kita perlu bangunkan negara dalam bidang pembuatan umpamanya, supaya  lebih ramai kita berpindah daripada kerja dengan kerajaan kepada kerja  dengan swasta dan meningkatkan keupayaan mereka supaya hasil lebih tinggi daripada pegawai biasa dalam kerajaan,” katanya pada sesi dialog  bersama warga Angkatan Tentera Malaysia di Kementerian Pertahanan di  sini hari ini.

Menurut beliau, ketika ini seramai 1.7 juta  rakyat Malaysia bekerja di sektor awam dan jumlah itu terlalu besar dan perlu dikurangkan. Justeru itu penjawat awam seharusnya melihat perkara ini sebagai peluang memajukan diri.

“Apabila saya berundur sebagai Perdana Menteri anggota pentadbiran hanya 1 juta orang, sekarang seramai 1.7 juta, peningkatan sebanyak 700 ribu lagi. Saya berpendapat hari ini jumlah anggota kerajaan terlalu besar dan ia perlu dikurangkan,” katanya.


KHUTBAH WADA’: PENAWAR PERMASALAHAN UMMAH

Bulan Zulhijah telah pun berada di penghujungnya. Kini bulan Muharam yang menjadi permulaan tahun baharu bagi umat Islam pula menjelang tiba.

Para jemaah haji yang terpilih menjadi tetamu Allah di tanah suci Mekah mulai beransur pulang ke tanah air. Semoga dianugerahkan ibadah haji yang mabrur serta menjadi detik perubahan ke arah kebaikan dalam kehidupan.

Dalam hal tersebut, Rasulullah SAW bersabda dalam sebuah hadis daripada Abu Hurairah RA yang bermaksud “Barangsiapa berhaji ke Baitullah tanpa berkata keji, tanpa bersetubuh, dan tanpa berbuat kefasikan (selama ihram), maka dia pulang (tanpa dosa) bagaikan bayi yang baru lahir.” (Riwayat al-Bukhari).

Antara peristiwa penting dalam bulan Zulhijah yang perlu diambil pengiktibaran oleh umat Islam ialah khutbah terakhir yang disampaikan oleh Rasulullah SAW kepada umat Islam yang dikenali sebagai Khutbatul Wada’ (Khutbah Perpisahan).

Khutbah tersebut sarat dengan pesanan dan peringatan kepada umat Islam yang seharusnya dijadikan panduan dan pedoman dalam segenap aspek kehidupan.

Penghayatan terhadap isi kandungan yang disampaikan dalam khutbah tersebut menjadi penawar yang paling mujarab bagi menghadapi pelbagai isu yang melanda umat Islam masa kini seperti jenayah pembunuhan, kebejatan akhlak dan penghinaan agama.

Peringatan yang disampaikan oleh junjungan mulia Nabi Muhammad SAW perlu dijadikan asas untuk kita bermuhasabah bagi memperbaiki kepincangan ummah.

Salah satu peringatan yang disampaikan oleh Rasulullah SAW dalam Khutbatul Wada’ adalah larangan membunuh jiwa dan mengambil harta orang lain tanpa alasan yang dibenarkan.

Dalam sebuah hadis daripada Ibnu Mas’ud RA bahawa Rasulullah SAW bersabda yang bermaksud “Sesungguhnya darah dan harta kamu, semua itu adalah haram ke atas kamu sebagaimana kesucian hari kamu ini (hari Arafah) pada bulan ini (Zulhijjah) dan di negeri yang suci ini (Arafah)”. (Riwayat al-Bukhari dan Muslim).

Justeru peristiwa seperti pembunuhan yang berlaku dalam kalangan ahli keluarga, kemalangan jalan raya yang berlaku akibat kecuaian, lumba haram dan pelbagai lagi perbuatan yang mengancam keselamatan nyawa sendiri dan orang lain adalah suatu perbuatan yang amat dikeji.

Budaya berbunuhan juga merupakan tradisi dan amalan masyarakat jahiliyah terdahulu yang mesti ditinggalkan. Firman Allah SWT dalam surah al-Isra’ ayat 33 yang bermaksud “Dan janganlah kamu membunuh diri seseorang manusia yang diharamkan oleh Allah membunuhnya kecuali dengan alasan yang benar. Dan sesiapa yang dibunuh secara zalim, maka sesungguhnya Kami telah menjadikan warisannya berkuasa menuntut balas. Dalam pada itu, janganlah ia melampau dalam menuntut balas bunuh itu, kerana sesungguhnya ia adalah mendapat sepenuh-penuh pertolongan (menurut hukum Syarak).”

Imam al-Syatibi menjelaskan bahawa semua ajaran yang ditetapkan dalam syariat Islam adalah untuk memelihara kemaslahatan lima perkara iaitu agama, nyawa, akal, keturunan dan harta.

Justeru Rasulullah SAW juga telah mengingatkan dalam Khutbatul Wada’ tentang kewajipan menjaga agama serta sentiasa berwaspada dengan gangguan syaitan yang menyesatkan dalam kehidupan. Firman Allah SWT dalam surah al-Baqarah ayat 168-169 bermaksud “Wahai sekalian manusia! Makanlah dari apa yang ada di bumi yang halal lagi baik, dan janganlah kamu ikut jejak langkah Syaitan; kerana sesungguhnya Syaitan itu ialah musuh yang terang nyata bagi kamu. Ia hanya menyuruh kamu melakukan kejahatan dan perkara-perkara yang keji, dan (menyuruh) supaya kamu berkata (dusta) terhadap Allah apa yang kamu tidak ketahui (salah benarnya).”

Perbuatan menghina agama yang dilakukan oleh segelintir individu adalah disebabkan kejahilan atau keterlanjuran mereka menurut hasutan Syaitan yang menyesatkan. Oleh itu, mereka tidak lagi bertindak berpandukan kewarasan akal fikiran yang dikurniakan oleh Allah SWT.

Rasulullah SAW mengingatkan agar umat Islam berpegang teguh kepada dua sumber utama yang menjamin kehidupan manusia agar tidak sesat di dunia dan akhirat iaitu al-Quran dan sunnah. Perkara tersebut selaras dengan wahyu yang diturunkan pada hari Arafah iaitu surah al-Maidah ayat 3 yang bermaksud “Pada hari ini, Aku telah sempurnakan bagi kamu agama kamu, dan Aku telah cukupkan nikmatKu kepada kamu, dan Aku telah redhakan Islam itu menjadi agama untuk kamu.”

Sesungguhnya benteng kepada segala amalan kesesatan adalah keteguhan iman dan kecintaan yang tidak berbelah bagi terhadap akidah Islam. Rasululullah SAW memberikan peringatan dalam sebuah hadis yang bermaksud “Aku wasiatkan kepada kalian untuk bertakwa kepada Allah, senantiasa taat dan dengar meskipun yang memerintah adalah seorang budak Habsyi yang hitam. Sesungguhnya orang-orang yang hidup setelahku akan melihat perselisihan yang banyak. Maka hendaklah kalian berpegang dengan sunnahku dan sunnah para khalifah yang lurus dan mendapat petunjuk, berpegang teguhlah dengannya dan gigitlah dengan gigi geraham. Jauhilah oleh kalian perkara-perkara baru (dalam urusan agama), kerana setiap perkara yang baru adalah bid’ah dan setiap bid’ah adalah sesat.” (Riwayat Abu Daud).

Pada akhir zaman ini, golongan yang berpegang kepada sunnah baginda akan diremehkan, dianggap ketinggalan, tidak mengikuti perkembangan semasa dan terasing. Kerana itulah Rasulullah SAW menggunakan kiasan gigitlah dengan gigi geraham bagi menandakan bahawa pegangan yang kukuh terhadap sunnah dan akidah Islam diperlukan dalam situasi yang mencabar agar maruah agama tidak mudah digadaikan.

Marilah kita semua berusaha membanteras segala perbuatan yang mungkar dan menyeru masyarakat kepada kebaikan agar kemaslahatan sejagat terpelihara sebagaimana firman Allah SWT dalam surah Ali-Imran ayat 104 yang bermaksud “Dan hendaklah ada di antara kamu satu puak yang menyeru (berdakwah) kepada kebajikan (mengembangkan Islam), dan menyuruh berbuat segala perkara yang baik, serta melarang daripada segala yang salah (buruk dan keji). Dan mereka yang bersifat demikian ialah orang-orang yang berjaya.”

Bagi menyahut seruan tersebut, Jabatan Agama Islam Wilayah Persekutuan (JAWI) sebagai sebuah agensi yang bertanggungjawab menjaga kemaslahatan umat Islam khususnya di Wilayah Persekutuan beriltizam untuk terus mempergiatkan program dakwah di pelbagai medium bagi menyampaikan kesedaran tentang ajaran Islam kepada segenap lapisan masyarakat.

Selain itu, tindakan penguatkuasaan undang-undang akan terus dilaksanakan terhadap sebarang perbuatan dan tindakan yang mencemarkan kesucian syariat Islam. — AlHijrah Online

Penulis adalah Pengarah Jabatan Agama Islam Wilayah Persekutuan (JAWI).


POLIS BURU LELAKI ROGOL IBU TIKAM BAYI

KEMAMAN: Polis giat memburu individu dikenali sebagai Mohammad Hazuarie Hassan, 20, bagi membantu siasatan kes pembunuhan bayi lelaki yang baru dilahirkan dipercayai ditikam ibunya yang berusia 15 tahun, Selasa lalu.

Menurut laporan, lelaki itu juga dikehendaki bagi siasatan berhubung kes dakwaan memperkosa remaja terbabit.

Ketua Polis Daerah Kemaman, Superintendan Hanyan Ramlan berkata, pihaknya sudah meminta Mohammad Hazuarie menyerah diri, namun sehingga kini pemuda itu masih belum berbuat demikian.

Katanya, individu ini diminta tampil menyerah diri bagi membantu siasatan mengikut Seksyen 376 Kanun Keseksaan.

“Kami juga mengalu-alukan bantuan orang ramai menyalurkan maklumat kepada polis sekiranya mengetahui di mana lelaki itu bersembunyi,” katanya dalam kenyataannya, hari ini.

Hanyan berkata, polis sudah berusaha mengesan lelaki itu termasuk datang ke rumahnya di Bandar Seri Bandi dekat sini, namun suspek dipercayai melarikan diri.

“Kami percaya suspek melarikan diri ke bahagian utara Terengganu dan polis akan berusaha mengesan suspek sehingga dia berjaya ditahan.

“Orang ramai yang mengenali dan mengetahui di mana suspek berada bolehlah menghubungi Pegawai Penyiasat, Inspektor Muhammad Afif Mohd Amin di talian 012-6380342 atau menghubungi balai polis berhampiran,” katanya. –AlHijrah Online


BINCANG NIAGA TAWAR PAKEJ IKLAN SERENDAH RM5,000

KUALA LUMPUR: Sempena sambutan Maulidur Rasul akan datang, program Bincang Niaga TV AlHijrah akan diteruskan buat kali ketiga pada tahun ini dalam membantu usahawan tempatan yang terjejas akibat COVID-19.

Dengan promosi iklan serendah RM5,000, para usahawan berpeluang mengukuhkan jenama produk mereka menerusi platform TV AlHijrah di kaca televisyen dan digital.

Program Bincang Niaga yang mula dilancarkan pada tahun lepas mendapat sambutan menggalakkan dalam kalangan usahawan tempatan terutama yang terkesan akibat pandemik COVID-19.

Menurut Pegawai Strategi Media TV AlHijrah, Eliana Ahmad Sukal, pengiklanan produk menerusi televisyen memberi nilai tambah berbanding menggunakan platform dalam talian seperti di media sosial.

“Bukan mudah untuk sesuatu produk disiarkan di kaca televisyen kerana dipantau Kementerian Kesihatan Malaysia (KKM) dan Suruhanjaya Komunikasi dan Multimedia.

“Kebanyakan produk yang muncul di kaca televisyen lebih diyakini pengguna kerana telah melalui tapisan pihak berwajib,” katanya.

Usahawan yang mendaftar berpeluang mengikuti program Bincang Niaga yang bersiaran secara langsung pada 20 Oktober ini, di mana terdapat beberapa sesi perkongsian oleh usahawan terpilih yang telah menyertai pengiklanan di TV AlHijrah sebelum ini.

Menurutnya lagi, bincang niaga kali ini merupakan antara inisiatif TV AlHijrah dalam meningkatkan ekonomi ummah dengan membantu usahawan serta menawarkan produk berkualiti kepada segenap lapisan penonton TV AlHijrah.


PESAWAT TERHEMPAS: OPERASI PENCARIAN DI LOKASI 95 PERATUS SELESAI – KPN

SHAH ALAM: Operasi pencarian saki-baki cebisan mayat dan pembersihan bangkai pesawat yang terhempas di lokasi kejadian di Lebuhraya Guthrie berdekatan Bandar Elmina di sini semalam, telah 95 peratus selesai.

Ketua Polis Negara Tan Sri Razarudin Husain berkata ketika ini, anggota keselamatan sedang melakukan pembersihan terakhir dan mengesan kemungkinan baki cebisan mayat mangsa di tempat kejadian.

“Kita telah menjumpai 10 mayat dan dalam bahasa penyiasatan, yang dipanggil ‘human remains’ (atau cebisan mayat) kita sudah ambil 15 (iaitu) ada yang badan sedikit, tangan sedikit.

“Barang kepunyaan peribadi daripada human remains ini seperti jam, duit dan beg, lebih kurang dalam 21 yang ada (dijumpai),” katanya pada sidang media di lokasi kejadian hari ini.

Razarudin berkata semua cebisan yang ditemukan telah dibawa ke Hospital Tengku Ampuan Rahimah (HTAR) Klang untuk proses bedah siasat dan sebanyak 22 waris telah diambil sampel asid deoksiribonukleik (DNA) untuk dipadankan.

Dalam masa sama, Razarudin berkata pihaknya akan berusaha untuk menyelesaikan operasi pembersihan serpihan bangkai pesawat melibatkan kawasan 11,000 meter persegi di jalan itu pada tengah hari ini, bagi memudahkan penduduk di Elmina menggunakannya.

“Untuk membersihkan jalan berkenaan, kita mempunyai kekuatan daripada Biro Siasatan Kemalangan Udara (BSKU) Crime Scene Investigation (CSI) daripada PDRM serta lain-lain bantuan daripada Jabatan Bomba dan Penyelamat Malaysia, Angkatan Pertahanan Awam Malaysia dan Pasukan Gerakan Am,” katanya.

Ditanya berhubung kotak hitam pesawat itu, Razarudin mengesahkan bahawa satu rakaman suara kokpit telah dijumpai kira-kira 10 malam tadi dan ia akan dianalisis oleh BSKU.

Sementara itu, beliau berkata hasil daripada siasatan mendapati pemandu kereta e-hailing yang terlibat dengan nahas terbabit telah membatalkan tempahan pelanggannya pada 2 petang iaitu sebelum kejadian.

“Pemandu kereta sudah reject penumpang pada pukul 2 petang. (Jadi) kita syak dia seorang (di dalam kereta). Tapi bila buat ujian DNA baru kita tahu ada lebih (mangsa) atau tidak. Buat masa ini, kita anggap dia seorang sahaja,” katanya.

Dalam pada itu, beliau turut menggesa orang ramai yang mempunyai rakaman kejadian untuk tampil membantu siasatan.

Sebanyak 10 mangsa disahkan maut dalam kejadian itu. Antara nama yang terdapat dalam senarai penumpang ialah Pengerusi Jawatankuasa Kerajaan Tempatan, Perumahan, Alam Sekitar dan Teknologi Hijau Negeri Pahang Datuk Seri Johari Harun.

Lapan daripada yang maut terdiri daripada enam penumpang termasuk Johari dan dua kru pesawat ringan itu, manakala dua lagi merupakan orang awam masing-masing penunggang motosikal dan pemandu kereta yang kebetulan lalu di situ semasa kejadian.

Ketika insiden berlaku, pesawat malang itu dalam penerbangan dari Langkawi ke Subang dan telah mendapat pelepasan untuk mendarat pada 2.48 petang.

Sementara itu, di KLANG, suasana sayu mengiringi kira-kira 30 ahli keluarga dan waris mangsa nahas itu yang mula tiba di pekarangan Jabatan Forensik, HTAR.

Ketibaan mereka kira-kira pukul 9.50 pagi disambut oleh para pegawai hospital yang bertugas sebelum dikumpulkan di khemah berhadapan jabatan itu bagi proses pengecaman dan tuntutan mayat mangsa.

Tinjauan Bernama di lokasi mendapati terdapat tiga khemah telah dipasang bertanda “Antemortem Data” dan DVI (Pengecaman Mangsa Bencana) bersebelahan bangunan Jabatan Forensik selain lingkungan kawasan turut ditutup dengan kain hitam dipercayai bagi menjaga privasi waris mangsa yang terlibat. Difahamkan, proses bedah siasat dan pengecaman mayat mangsa bermula 8 pagi tadi. –AlHijrah Online


SERAMAI 63 JEMAAH UMRAH WARGA MALAYSIA TERKANDAS DI ARAB SAUDI

PUTRAJAYA: Seramai 63 orang jemaah umrah warganegara Malaysia terdiri daripada 28 dewasa dan 35 kanak-kanak terkandas di Arab Saudi sejak Jun 2022.

“Kesemua jemaah telah dibawa ke Madinah oleh kumpulan tarekat Naqsyabandiyah Al-Kholidiah untuk mengerjakan ibadah umrah pada Mac lepas,” kata kenyataan bersama yang dikeluarkan oleh Wisma Putra dan Pejabat Menteri di Jabatan Perdana Menteri (Hal Ehwal Agama).

Bagaimanapun, katanya, mereka hanya berada di Madinah sehingga hari ini dan tidak pernah dibawa ke Mekah untuk menyempurnakan ibadah umrah.

“Susulan daripada pelanggaran undang-undang tempatan, ketua kumpulan tarekat berkenaan telah diusir keluar oleh Kerajaan Arab Saudi pada 20 Ogos 2022.

“Kerajaan Malaysia bersetuju untuk membantu urusan penghantaran pulang para jemaah yang sedang terkandas ini dengan usaha dan kerjasama antara agensi-agensi Kerajaan yang berkaitan,” kata kenyataan itu.

Kenyataan itu menyebut Wisma Putra dan Pejabat Menteri di Jabatan Perdana Menteri (Hal Ehwal Agama) bersama dengan Kedutaan Besar Malaysia di Riyadh dan Konsulat Jeneral Malaysia di Jeddah akan menyelaraskan urusan penghantaran pulang para jemaah berkenaan ke tanah air dalam masa terdekat.

“Kementerian Luar Negeri sentiasa berusaha untuk memastikan keselamatan dan kebajikan Keluarga Malaysia yang berada di luar negara sentiasa terpelihara,” katanya.—AlHijrah Online


AKAUN PENDEPOSIT TH CULAS BAYAR NAFKAH DICADANG DIBEKUKAN

PUTRAJAYA: Akaun pendeposit Tabung Haji (TH) yang culas membayar tuntutan nafkah kepada bekas isteri dan anak-anak dicadang dibekukan.

Ketua Hakim Syarie Datuk Dr Mohd Na’im Mokhtar berkata langkah itu bertujuan memastikan setiap pendeposit yang merupakan bakal jemaah haji bebas daripada sebarang hutang terutama hutang tuntutan nafkah.

Beliau berkata Jabatan Kehakiman Syariah Malaysia (JKSM) akan mengadakan pertemuan dengan Lembaga Tabung Haji minggu depan bagi membincangkan keperluan membekukan akaun pendeposit yang culas membayar tuntutan nafkah itu.

“Mereka ini (pendeposit) perlu lunaskan hutang nafkah sebelum menunaikan rukun Islam kelima. Cara ini dapat bantu bekas suami yang zalim (tidak bayar nafkah) agar bebas hutang, lagi-lagi melibatkan hutang dengan orang terdekat (bekas isteri dan anak-anak).

“Kita ingin pastikan mereka tunai ibadah haji sebagai seorang hamba Allah yang bebas hutang,” katanya pada sidang media berhubung isu hiwalah (pemindahan hutang) dan perintah nafkah bersama pembubaran perkahwinan di sini hari ini.

Mohd Na’im berkata cadangan itu merupakan tindakan susulan daripada pengumuman kerajaan berhubung pembekuan akaun bank melibatkan kes culas membayar tuntutan nafkah.

Kerajaan sebelum ini mengumumkan pembekuan ke atas akaun bank bekas suami yang ingkar perintah mahkamah untuk membayar nafkah kepada bekas isteri sebagai menghargai dan menjaga kepentingan wanita, khususnya yang diceraikan suami.

Mohd Na’im berkata JKSM juga dalam perancangan untuk bertemu dengan Permodalan Nasional Bhd (PNB) bagi mengusulkan perkara sama.

“Lepas jumpa TH, akan berjumpa dengan PNB untuk cadang bekukan pegangan saham mana-mana pemegang saham yang culas bayar tuntutan nafkah kepada bekas isteri dan anak-anak,” katanya. —AlHijrah Online


ADAT ATAU SYARIAT?

Disebalik kesungguhan umat Islam menggandakan ibadah di bulan puasa, namun sedarkah kita masih ada amalan dalam kalangan masyarakat Melayu menyalahi syariat?

Wartawan Syafiq Azman mendedahkan perkara ini.


TUNJUK KEMALUAN KEPADA GURU, PENGANGGUR INDONESIA DIPENJARA 14 BULAN

KUALA LUMPUR, 9 Jun – Padah menunjukkan kemaluan kepada seorang guru wanita, seorang penganggur warganegara Indonesia dihukum penjara 14 bulan oleh Mahkamah Majistret Ampang di sini, hari ini.

Majistret Mohamad Izwan Mohamed Nor menjatuhkan hukuman tersebut ke atas Salam Rohim, 33 tahun, selepas dia mengaku bersalah dengan niat hendak mengaibkan kehormatan wanita berumur 35 tahun itu dengan cara menunjukkan kemaluan dalam keadaan seluar terlondeh paras paha kepada mangsa sehingga mengganggu kesantunannya.

Mahkamah memerintahkan tertuduh menjalani hukuman itu bermula dari tarikh dia ditangkap pada 29 Mei lepas. Salam didakwa melakukan kesalahan itu di bahagian tangga ke tingkat 1, di sebuah flat, di Jalan AU3/34, Taman Keramat, Hulu Kelang, di sini pada 10.50 malam, 25 Mei lepas. Dia didakwa mengikut Seksyen 509 Kanun Keseksaan yang memperuntukkan hukuman penjara maksimum lima tahun atau denda atau kedua-duanya.

Berdasarkan fakta kes, mangsa yang baharu sahaja sampai ke kawasan rumah ternampak seorang lelaki memakai baju T dan berseluar pendek sedang mengintainya berhampiran tangga.

Mangsa terus menaiki tangga dan ketika mahu membuka pintu rumah, dia terdengar bunyi kucing dan apabila menoleh ke belakang, mangsa melihat tertuduh berdiri berhampiran, dengan seluar pendeknya telah terlondeh.

Wanita itu terus masuk ke rumah dan menghubungi polis. Ketika rayuan lelaki itu yang tidak diwakili peguam memohon mahkamah menjatuhkan hukuman penjara kerana tidak mempunyai sesiapa untuk membayar denda.

Timbalan Pendakwa Raya Ahmad Zuhaini Mahamad Amin memohon mahkamah menjatuhkan hukuman berbentuk pengajaran kerana tertuduh telah menyalah guna pas lawatan sosial ke negara ini dengan melakukan kes jenayah selain telah menyebabkan trauma kepada mangsa.

BERNAMA


OPERASI KELAB KOMEDI DI TTDI DIGANTUNG SEMENTARA

KUALA LUMPUR: Dewan Bandaraya Kuala Lumpur (DBKL) menggantung sementara operasi sebuah kelab komedi di Taman Tun Dr Ismail (TTDI) di sini susulan satu klip video tular dipercayai menghina agama Islam.

Timbalan Menteri Wilayah Persekutuan Datuk Seri Jalaluddin Alias berkata tindakan itu sebagai mesej jelas bahawa pihaknya dan DBKL tidak akan sama sekali bertoleransi dengan apa jua aktiviti yang melanggar mana-mana sensitiviti melibatkan agama, bangsa dan kedaulatan negara.

“Isu ini juga turut mendapat kecaman daripada penduduk berhampiran dan netizen di media sosial yang berpendapat bahawa, video tular tersebut jelas dan terang merupakan perbuatan yang bertujuan menghina serta mencemarkan imej agama Islam.

“Justeru, sebagai Pihak Berkuasa Tempatan (PBT) di Kuala Lumpur, DBKL tidak akan sama sekali berkompromi dalam isu-isu sebegini.

“DBKL telah membuat siasatan lanjut terhadap lesen premis berkenaan dan tindakan menggantung sementara pengoperasian premis berkenaan telah dilakukan secara serta-merta,” katanya dalam kenyataan di sini hari ini.

Jalaluddin berkata operasi penguatkuasaan akan diteruskan dari semasa ke semasa, selain berharap orang awam melaporkan sebarang insiden bagi memastikan perkara sedemikian tidak berulang.

Video berdurasi 54 saat itu tular di media sosial dan mendapat pelbagai komen dalam kalangan netizen apabila seorang wanita yang bertudung dan memakai baju kurung mendakwa dirinya telah menghafaz 15 juzuk Al-Quran sebelum menanggalkan pakaian yang menutup aurat itu dan hanya meninggalkan pakaian yang mencolok mata.

Sementara itu, kelab tersebut, ‘Crackhouse Comedy Club House’ dalam catatan Facebooknya mengecam sekeras-kerasnya kandungan video tular itu dan telah membuat laporan polis mengenai perkara itu di balai polis TTDI.

“Individu terbabit dan pasangannya telah dilarang berada di venue berkenaan sebaik sahaja selesai persembahan,” katanya.–AlHijrah Online


JANGAN HERET RAJA DALAM PERBINCANGAN POLITIK – PM ANWAR

SUNGAI BESAR: Ahli politik tidak seharusnya mengheret institusi diraja termasuk Yang di-Pertuan Agong dalam perbincangan politik, kata Perdana Menteri Datuk Seri Anwar Ibrahim.

Beliau berkata ini kerana kedudukan dan martabat Raja-raja Melayu berbeza dengan rakyat dan seharusnya kedaulatan institusi beraja dijunjung semua pihak.

“Jadi jangan heret Yang di-Pertuan Agong dalam perbincangan kita. Ini tidak, cakap mana ada Yang di-Pertuan Agong kata sokong Kerajaan Perpaduan, suruh bersama bentuk perpaduan,” katanya.

Beliau berkata demikian semasa berucap merasmikan Mini Karnival Usahawan Desa (KUD)@ Sungai Besar dan Sentuhan Kasih Desa Selangor di Stadium Sungai Besar, Sabak Bernam hari ini. Turut hadir Timbalan Perdana Menteri Datuk Seri Dr Ahmad Zahid Hamidi.

“Kita semua ada Raja-raja dan Yang di-Pertuan Agong. Jangan samakan Raja dengan kita. Raja tak boleh cakap dan kempen macam ini, Raja jaga taraf baginda. Sebab itu kita kata kedaulatan ke bawah Duli Yang Maha Mulia,” katanya.

Justeru, Anwar berkata semua pihak tidak seharusnya menyinggung Raja-raja Melayu, atau harus menanggung tindakan undang-undang dikenakan terhadap mereka.

“Kalau saya berbeza pandangan, saya pergi menghadap, ampun Tuanku patik rasa begini dan begini, begitulah caranya. Ini saudara-saudari kena faham,” katanya. —AlHijrah Online


AGENSI AGAMA BANTU MANGSA BANJIR PANTAI TIMUR

KUALA LUMPUR: Agensi-agensi di bawah Jabatan Perdana Menteri (Hal Ehwal Agama) telah digerakkan bagi membantu mangsa banjir di pantai timur yang telah menjejaskan lebih 50,000 orang setakat 20 Disember 2022.

Terengganu menjadi negeri tertinggi jumlah mangsa banjir iaitu seramai 39,108 orang diikuti Kelantan dengan 26,630 mangsa banjir.

Antara agensi yang telah mula memberikan bantuan kepada mangsa banjir ialah Yayasan Pembangunan Ekonomi Islam Malaysia (YaPEIM) yang telah menyerahkan barangan Ready To Eat (RTE) kepada mangsa banjir di beberapa pusat pemindahan sementara (PPS) di Terengganu.

Menurut YaPEIM rata-rata penerima menghargai sumbangan awal berbentuk makanan kepada mangsa yang terputus bekalan makanan.

Selain itu Yayasan Dakwah Islamiah Malaysia (YADIM) juga telah mengerakkan petugas untuk membantu mangsa banjir dengan membuka dapur rakyat di 20 lokasi panas banjir di pantai timur.

Petugas Majlis Agama Islam Wilayah Persekutuan (MAIWP) turut diarahkan turun ke pelbagai lokasi banjir bagi membantu mangsa selain menyerahkan barangan keperluan.

TV AlHijrah melalui skuad Hijrah Prihatin juga akan digerakkan ke lokasi-lokasi banjir bagi menghulurkan bantuan yang diperlukan.

Selain pantai timur, banjir turut berlaku di Perak dan Johor yang menjejaskan lebih 100 mangsa. – AlHijrah Online


BANJIR: 7 MAUT, 1 MASIH HILANG DI SELANGOR

SHAH ALAM: Jabatan Bomba dan Penyelamat Malaysia (JBPM) Selangor mengesahkan tujuh maut, manakala seorang mangsa dilaporkan masih hilang akibat banjir sejak Sabtu lalu.

Pengarah JBPM Selangor, Norazam Khamis, berkata berdasarkan laporan setakat jam 2.30 petang tadi, tiga ditemui lemas dan seorang mangsa dijumpai meninggal dunia di ruang atas rumah di sekitar Taman Sri Muda yang terjejas dengan bencana alam itu.

Beliau berkata, dua lagi terkorban di Dengkil, Sepang, dan seorang di Desa Coalfields, Kuala Selangor, manakala seorang mangsa dipercayai hilang di Sungai Pinang.

Sementara itu, menerusi data yang dikongsi oleh laman sesawang Jabatan Kebajikan Masyarakat (JKM), sebanyak 88 pusat pemindahan sementara (PPS) telah dibuka di sekitar Selangor yang menempatkan 13,047 daripada 4,617 keluarga setakat jam 3.43 petang, hari ini.

Selain orang dewasa, mangsa di negeri ini turut membabitkan kanak-kanak (3,299), bayi (271), warga emas (278) dan OKU (84). –AlHijrah Online


POLIS TAHAN LIMA LELAKI DISYAKI ROGOL PELAJAR SEKOLAH

KLANG: Lima lelaki termasuk pelajar sekolah ditahan polis semalam, selepas disyaki merogol seorang remaja perempuan berusia 14 tahun pada bulan lalu.

Kesemua suspek berusia antara 16 hingga 21 tahun itu ditahan secara berasingan di sekitar daerah Klang, kira-kira jam 1 pagi.

Ketua Polis Daerah Klang Utara ACP S. Vijaya Rao berkata, polis menahan kesemua suspek selepas pihaknya menerima laporan yang dibuat ibu mangsa pada jam 8.52 malam kelmarin.

Siasatan polis mendapati remaja yang merupakan pelajar sekolah itu dibawa seorang rakan perempuannya ke sebuah rumah di daerah ini kira-kira jam 8 malam 12 Ogos lalu.

“Mangsa kemudian didakwa dirogol abang rakannya itu bersama empat lagi lelaki yang baru dikenali.

“Keluarga mangsa yang menyedari perkara itu kemudian tampil membuat laporan polis untuk tindakan lanjut,” katanya seperti dilapor Kosmo, hari ini.

Ujar Vijaya, hasil ujian air kencing ke atas semua suspek didapati negatif dadah dan kesemua mereka direman selama lima hari.

Kes disiasat mengikut Seksyen 375 (B) Kanun Keseksaan iaitu rogol berkumpulan.—AlHijrah Online


MAHKAMAH RAYUAN KEKALKAN HUKUMAN MATI TERHADAP SUAMI PENGASUH BAYI ZARA

PUTRAJAYA: Mahkamah Rayuan hari ini mengekalkan hukuman mati terhadap seorang bekas pengunting rambut kerana membunuh seorang bayi perempuan berusia 11 bulan, lima tahun lepas.

Barisan tiga hakim yang bersidang diketuai Hakim Datuk Hanipah Farikullah, sebulat suara menolak rayuan oleh Hazmi Majid, 41, kerana hakim perbicaraan tidak melakukan sebarang kesilapan dalam fakta dan undang-undang dalam mendapati perayu bersalah seperti pertuduhan.

“Kecederaan yang dilakukan ke atas bayi itu, dalam keadaan biasa adalah mencukupi untuk menyebabkan kematian.

“Kami mendapati keputusan hakim (Mahkamah Tinggi) adalah selamat, berdasarkan keseluruhan bukti. Oleh itu, rayuan ini ditolak dan sabitan dikekalkan,” kata Hakim Hanipah yang bersidang bersama Hakim Datuk Wira Ahmad Nasfy Yasin dan Datuk See Mee Chun.

Mahkamah Tinggi Shah Alam mendapati Hazmi bersalah atas keputusan tersebut pada 20 Ogos 2021.

Hazmi, yang merupakan suami kepada pengasuh mangsa, didakwa membunuh dan menyebabkan kematian Nur Muazara Ulfa Mohammad Zainal atau Zara, di sebuah unit di Pangsapuri Sri Cempaka, Jalan 6/3, Seksyen 16, Bandar Baru Bangi, antara 10.30 pagi dan 1.30 tengah hari, pada 7 Nov 2018.

Pertuduhan dibuat di bawah Seksyen 302 Kanun Keseksaan, yang memperuntukkan hukuman mati.

Media sebelum ini melaporkan bayi itu meninggal dunia selepas dua hari berada dalam keadaan kritikal di Hospital Serdang, Selangor, dipercayai akibat penderaan fizikal dan seksual oleh suami pengasuh bayi tersebut.

Ibu mangsa sebelum ini dimaklumkan bahawa bayi itu dihantar ke hospital oleh pasangan terbabit yang mendakwa kanak-kanak itu tercekik buah epal.

Bagaimanapun, pemeriksaan lanjut ke atas mangsa mendapati terdapat kesan koyakan pada selaput dara dan duburnya dan laporan Patologi mendapati punca kematian mangsa disebabkan ‘impak dipercayai objek tumpul terhadap kepala dan tengkoraknya.

Terdahulu hari ini, peguam T.Vijayandran yang mewakili perayu berhujah bahawa hakim perbicaraan gagal membuat penemuan nyata, sama ada kecederaan maut yang ditemui pada mangsa itu sengaja dilakukan oleh perayu.

“Saksi pendakwaan (PW5) dan pakar patologi, Dr Emizam Mohamadon telah memberi keterangan bahawa punca kematian ialah akibat hentakan tumpul di kepala dan menyifatkan kecederaan serius dan berkemungkinan mengakibatkan kematian.

“Pihak pendakwaan tidak membuktikan mens rea (niat jahat) yang lebih tinggi bahawa perbuatan itu membawa kepada membunuh,” kata peguam itu.

Timbalan Pendakwa Raya Parvin Hameedah Mohd Khaja dalam hujahnya berkata hakim perbicaraan telah membuat keputusan bersalah selepas menilai semua keterangan saksi pendakwaan terhadap pembelaan.

“Pakar patologi memberi keterangan bahawa ia kecederaan yang baharu dan berlaku dalam tempoh tiga hari. Beliau juga menjelaskan bahawa kecederaan itu bukan disebabkan oleh diri sendiri dan tidak mungkin berlaku akibat terjatuh.

“Kami juga mengemukakan bahawa keterangan pakar patologi jelas menunjukkan bahawa kecederaan yang dilakukan terhadap bayi yang menjadi mangsa itu sangat serius dan cukup dalam keadaan biasa untuk menyebabkan kematian.

“Hakim Mahkamah Tinggi tidak membuat sebarang kesilapan dalam fakta dan undang-undang dalam mendapati perayu bersalah,” kata Parvin Hameedah, yang dibantu oleh Khairul Aisamuddin Abdul Rahman.–AlHijrah Online


Ibu tetap bersyukur walau anak terkorban

KUALA LUMPUR –   Ibu pemancing yang ditemui maut selepas menyelamatkan lima sekeluarga yang terjatuh bersama kereta dalam Sungai Terengganu Jumaat lalu bersyukur kerana mayat anaknya dijumpai terapung pagi ini

Masitah Awang, 60, berkata, beliau hanya mengetahui penemuan mayat anaknya,  Abdul Bari Asyraf Mohd, 31 selepas dimaklumkan oleh ahli keluarga yang berada di lokasi kejadian itu pagi ini.

“Meskipun hanya mampu lihat jasadnya yang kaku, tetapi saya tetap bersyukur kerana akhirnya anak saya ada ‘kubur’,” demikian luah Masitah kepada Sinar Harian di perkarangan bilik Forensik Hospital Sultanah Nur Zahirah (HSNZ),  Kuala Terengganu pagi tadi.

Menurutnya,  selepas kejadian itu berlaku pada Jumaat mereka sekeluarga berkampung di tempat kejadian dan cuma pulang ke rumah untuk sembahyang dan mandi  kemudian pergi semula ke tempat berkenaan.

“Pagi tadi ketika saya sedang bersiap hendak pergi semula ke lokasi saya menerima panggilan daripada ahli keluarga yang sedang menunggu di lokasi memaklumkan arwah dah dijumpai,”  jelas Masitah.

Dalam kejadian Jumaat lalu, Abdul Bari Asyraf yang sedang memancing terjun menyelamatkan lima mangsa yang berada dalam kenderaan pacuan empat roda jenis Mitsubishi Storm yang meluncur sebelum terjunam ke sungai.

Bagaimanapun, Abdul Bari Asyraf yang dikatakan mengalami kekejangan otot menyebabkan dia gagal mengawal keadaan sebelum kelibatnya hilang di permukaan air.

Mayatnya  ditemukan terapung di muara Kuala Tanjung  pagi tadi oleh pasukan mencari dan menyelamat pada jarak 2.5 kilometer dari lokasi kejadian.


UMAT ISLAM DINASIHAT TIDAK TERLIBAT DENGAN AJARAN SESAT SIHULK

PUTRAJAYA: Umat Islam dinasihatkan untuk tidak terlibat serta menjauhi daripada sebarang penyebaran ajaran sesat.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata, pihaknya telah menerima maklumat berkenaan video tular beberapa individu mengeluarkan kenyataan dan ungkapan menyeleweng daripada ajaran Islam.

Katanya, mereka yang terlibat dipercayai pengikut ajaran yang dibawa oleh Suhaini Mohammad (Shai Ibnu Muhammad) atau SiHulk.

“Jawatankuasa Muzakarah Majlis Kebangsaan Bagi Hal Ehwal Agama Islam Malaysia (MKI) Kali Ke-117 yang telah bersidang pada 25 hingga 29 Ogos 2020 memutuskan bahawa ajaran dan fahaman SiHulk sebagai sesat, menyeleweng daripada ajaran Islam berdasarkan akidah Ahli Sunnah Wal Jamaah.

“Seperti yang sedia maklum, tindakan penguatkuasaan adalah di bawah bidang kuasa Jabatan Agama Islam Negeri (JAIN).

“Jabatan Kemajuan Islam Malaysia (JAKIM) telah menyalurkan maklumat mengenai ajaran dan kegiatan kumpulan SiHulk kepada JAIN antaranya Jabatan Agama Islam Melaka dan Jabatan Agama Islam Selangor untuk tindakan penguatkuasaan,” katanya dalam satu kenyataan hari ini.

Tambah Mohd Na’im, JAKIM juga telah diarah untuk bekerjasama dengan Polis Diraja Malaysia (PDRM) bersama Suruhanjaya Komunikasi dan Multimedia Malaysia (SKMM) untuk membanteras ajaran sesat ini.

Dalam masa yang sama, mana-mana pihak yang mempunyai sebarang maklumat berhubung kumpulan ajaran sesat berkenaan untuk segera tampil membuat laporan kepada pihak berkuasa terlibat.

“Individu yang didapati terlibat dalam kesalahan berhubung dengan kesucian agama Islam boleh dikenakan tindakan mengikut Akta/ Enakmen Kesalahan Jenayah Syariah Negeri-Negeri.

“JAKIM telah diarah untuk bekerjasama dengan pihak berkuasa agama negeri dan agensi berkaitan bagi mengadakan siri penerangan di seluruh negara berkaitan bahaya amalan dan kepercayaan yang bertentangan dengan akidah masyarakat.

“Kerjasama semua pihak dalam isu-isu seperti ini dapat membantu menanganinya dengan lebih berkesan seterusnya dapat menjaga akidat umat Islam dari terpersong terutama kesan daripada tularnya fahaman yang menyeleweng melalui media sosial,” katanya.—AlHijrah Online


USTAZ, TIGA WARDEN PUSAT PEMULIHAN DADAH DIREMAN SEMINGGU BERHUBUNG KES BUNUH

IPOH: Seorang ustaz dan tiga warden yang ditahan berhubung kematian seorang penghuni sebuah pusat pemulihan dadah di Padang Rengas, Kuala Kangsar akibat kecederaan parah selepas mengamuk pada Rabu, direman seminggu.

Ketua Polis Daerah Kuala Kangsar ACP Omar Bakhtiar Yaacob berkata permohonan tempoh reman ke atas keempat-empat lelaki berusia lingkungan 20-an itu, dibuat di Mahkamah Majistret Taiping hari ini bagi membantu siasatan lanjut.

“Mereka direman selama tujuh hari bermula hari ini sehingga Jumaat depan,” katanya ketika dihubungi Bernama di sini hari ini.

Semalam, polis menahan empat lelaki itu bagi membantu siasatan kes di bawah Seksyen 302 Kanun Keseksaan kerana membunuh.

Pada Rabu, polis menerima laporan mengenai kematian lelaki berusia 25 tahun yang beralamat di Shah Alam, Selangor itu daripada doktor bertugas di Hospital Kuala Kangsar yang menerima pesakit tidak menyedarkan diri di dalam sebuah kereta pada kira-kira pukul 8.10 malam.

Pesakit yang dibawa oleh seorang ustaz dan tiga orang warden daripada pusat pemulihan itu kemudian dibawa ke wad kecemasan bagi ujian COVID-19 dan Xray keseluruhan tubuh mangsa kerana terdapat kesan luka di bahagian dahi serta kesan lebam di bahagian muka, mata kiri, dada, kedua-dua belah kaki dan tangan mangsa.

Sebelum itu, mangsa dilaporkan bercakap seorang diri dan cuba melarikan diri beberapa kali namun berjaya ditangkap selain dikatakan bertindak cuba mencederakan salah seorang warden dengan menggunakan sebilah pisau lalu mengamuk pada tengah hari.

Mangsa berjaya ditangkap dan ditenangkan selepas berlaku pergelutan dengan cara warden beberapa kali menumbuk pada bahagian badan mangsa namun pada pukul 4.45 petang, mangsa cuba melarikan diri sekali lagi dan terjun dari tangga tingkat satu bangunan yang berketinggian kira-kira lapan meter.

Selepas berjaya ditangkap semula, mangsa diikat kaki dan tangan menggunakan kain lalu ditempatkan di dalam bilik tetamu namun mangsa beberapa kali menghentak kepalanya di lantai dan dinding sehingga luka serta berdarah sebelum warden mendapati mangsa tidak menyedarkan diri pada 7.45 malam dan membawanya ke hospital.

Bedah siasat yang dijalankan di Unit Forensik Hospital Kuala Kangsar semalam mendapati punca kematian adalah kecederaan parah pada bahagian dada serta otot-otot dan tisu badan disebabkan trauma tumpul. – AlHijrah Online